**Hrvatska agencija za malo gospodarstvo, inovacije i investicije** iz Zagreba, Ksaver 208, OIB: 25609559342, koju skupno zastupaju članica Uprave Marijana Baršić Barun i predsjednik Uprave Vjeran Vrbanec u svojstvu tijela iz članka 59. stavka 3. točke (d) Uredbe (EU) 2021/1060, u izvršavanju zadataka provedbe financijskih instrumenata planiranih u okviru „Programa Konkurentnost i kohezija 2021. - 2027.“ (u daljnjem tekstu: **HAMAG-BICRO**)

i

*Naziv financijske institucije, Sjedište, OIB, koju (skupno) zastupa/ju* (u daljnjem tekstu: “**Financijska institucija**”)

skupno „**Strane**“ i pojedinačno, „**Strana**“, ovisno o kontekstu

sklopili su dana --.--.----.godine

**Sporazum o poslovnoj suradnji**

**za**

**provedbu financijskog instrumenta**

**„EFRR Portfeljna jamstva “ iz EU fondova (PKK 2021.-2027.)**

(u daljnjem tekstu: „**Sporazum**“)

PREAMBULA

1. Utvrđuje se da je HAMAG-BICRO od strane Ministarstva regionalnog razvoja i fondova Europske unije (dalje: Ministarstvo), kao Upravljačkog tijela (dalje:„**UT**“) za provedbu programa **„Program Konkurentnost i kohezija”** za razdoblje **2021.-2027.** (dalje: **PKK**) **financiranog iz EU fondova**, imenovan kao tijelo koje provodi financijske instrumente izvršavajući zadaće posebnog fonda i to za provođenje financijskog instrumenta- portfeljnog jamstva (u daljnjem tekstu: „**FI**“) s odabranim Financijskim institucijama za pokriće rizika kreditnih plasmana prihvatljivim subjektima malog gospodarstva, te HAMAG-BICRO u svojstvu tijela iz članka 59. stavka 3. točke (d) Uredbe (EU) 2021/1060, u izvršavanju zadataka provedbe financijskih instrumenata planiranih u okviru PKK 2021. - 2027., sa Financijskom institucijom sklapa ovaj Sporazum.
2. Utvrđuje se da su **HAMAG-BICRO -** u svojstvu tijela iz članka 59. stavka 3. točke (d) Uredbe (EU) 2021/1060 i **UT**, s ciljem izvršavanja zadataka provedbe financijskih instrumenata u okviru PKK, sklopili **Sporazum o financiranju i Dodatak I. Sporazuma o financiranju** kojim se uređuju njihova međusobna prava i obveze (dalje: Sporazum o financiranju) a koji je **Prilog 1** ovog Sporazuma.
3. Utvrđuje se da je Vlada Republike Hrvatske na sjednici održanoj dana 03.07.2025. godine donijela Odluku o usvajanju jamstvenog programa „EFRR Portfeljna jamstva“ (Klasa: 022-03/25-04/283, Ur.broj: 50301-05/14-25-2) koja Odluka je objavljena u „Narodnim novinama“ broj **NN** **98/2025** (u daljnjem tekstu: „**Program Vlade**“).

Odluka Vlade Republike Hrvatske sastavni je dio ovog Sporazuma kao **Prilog 2**.

1. HAMAG-BICRO je dana 09.10.2025.godine donio provedbeni program „EFRR Portfeljna jamstva“ (u daljnjem tekstu: „**Provedbeni Program**“), temeljem kojeg je objavio javni poziv za iskaz interesa i proveo postupak odabira Financijskih institucija s kojima se HAMAG-BICRO, sukladno predmetnom Provedbenom Programu, obvezuje provoditi Portfeljna jamstva prema uvjetima iz Sporazuma.

Provedbeni program sastavni je dio Sporazuma kao **Prilog 3**.

**Uvodne odredbe**

**Članak 1.**

1. Ovim Sporazumom Strane iskazuju spremnost da će u cilju poticanja malog gospodarstva u Republici Hrvatskoj, u skladu s kriterijima Programa Vlade i Provedbenog Programa, Financijska institucija subjektima malog gospodarstva definiranim u članku 1. Priloga Preporuci Europske komisije 2003/361/EZ i u Zakonu o poticanju razvoja malog gospodarstva („Narodne novine“ broj 29/02, 63/07, 53/12, 56/13 i 121/16) (u daljnjem tekstu: „Krajnji primatelji“) odobravati kredite, a HAMAG-BICRO provoditi financijski instrument - portfeljno jamstvo i umanjiti/pokriti rizik portfelja Financijske institucije.
2. Strane suglasno utvrđuju da se na uređenje međusobnih odnosa iz ovog Sporazuma, osim odredbi istog, primjenjuju i odredbe Programa Vlade i Provedbenog Programa.

U slučaju izmjene i/ili dopune Programa Vlade i/ili Provedbenog Programa, o navedenom će HAMAG-BICRO obavijestiti Financijsku instituciju, nastavit će se s primjenom Sporazuma, a Dodatak Sporazumu sklopiti će se ovisno o novodonesenim izmjenama i/ili dopunama, odnosno samo ukoliko navedene izmjene i/ili dopune imaju izravan učinak na odredbe ovog Sporazuma.

1. Na pitanja koja nisu uređena ovim Sporazumom i/ili Programom Vlade i Provedbenim Programom na odgovarajući način će se primjenjivati relevantne odredbe PKK, odredbe propisa navedenih u članku 3. ovog Sporazuma i dr. relevantnih propisa nacionalnog i EU prava, kao i Sporazuma o financiranju, osim priloga istom.

Financijska institucija se obvezuje ne davati na uvid (u cijelosti, niti djelomično), niti prosljeđivati informacije i podatke Sporazuma o financiranju i pripadajuće Dodatke Sporazumu bilo kojim trećim osobama, bez suglasnosti HAMAG-BICRO-a.

**Predmet Sporazuma**

**Članak 2.**

1. Strane suglasno utvrđuju da su predmet ovog Sporazuma portfeljna jamstva odnosno ovim Sporazumom se uređuju prava, obveze i odgovornosti Strana vezano za okvir provedbe i upravljanja FI-jem te u vezi upotrebe Programskog doprinosa temeljem Uredbe (EU) br. 2021/1060 u okviru PKK-a.
2. Strane su suglasne da se financijska korist Programskog doprinosa u potpunosti prenosi na Krajnjeg primatelja.
3. Portfeljna jamstva, koja će HAMAG-BICRO izdati pod uvjetima i na način utvrđen ovim Sporazumom i Programom, su neopoziva, bezuvjetna jamstva na prvi poziv.
4. Strane su suglasne da rizik koji zadržava Financijska institucija na razini pojedinačnog Kredita ni u kojem slučaju nije manji od 20 % iznosa pojedinačnog Kredita.
5. Financijska institucija obvezuje se prvenstveno podnositi Zahtjeve za jamstvo u okviru jamstvenog programa – „EFRR Pojedinačna jamstva“ (ako ima sklopljen Sporazum o poslovnoj suradnji s HAMAG-BICRO-om za taj jamstveni program) i/ili „EFRR Portfeljna jamstva“, a za investicije odnosno one vrste ulaganja koja temeljem ovog Programa nisu prihvatljiva može podnijeti Zahtjev za jamstvo u okviru jamstvenog program „PLUS“ (NN 34/2024) ako ima sklopljen Sporazum o poslovnoj suradnji s HAMAG-BICRO-om za taj jamstveni program. (npr. *za refinanciranje, fosilna goriva,…*)

Kratice i definicije

Članak 3.

Sljedeći izrazi imat će niže dodijeljeno značenje:

|  |  |
| --- | --- |
| 1. **BEP (engl. Gross grant equivalent - GGE)** | znači bruto ekvivalent potpore odnosno iznos potpore sadržan u izdanom jamstvu za pojedini Kredit uključen u Portfelj;  Zbroj BEP-a i svih prethodno dodijeljenih potpora male vrijednosti ne smije biti veći od maksimalnog iznosa propisanog regulativom o potporama prema Uredbi o dodjeli potpora male vrijednosti (*de minimis*) (EU br. 2831/2023). |
| 1. **Dan obračuna** | znači dan otvaranja stečaja odnosno ako stečaj nije otvoren dan nakon dospijeća posljednje rate/anuiteta Kredita ili dan otkaza/raskida Kredita ovisno o tome koji od navedenih događaja nastupi ranije. Na navedeni dan Financijska institucija vrši obračun nenaplaćenih tražbina na ime glavnice i kamate Kredita (koja uključuje ugovornu (redovnu) kamatu i kamatu u počeku), za koji iznos potražuje isplatu po Portfeljnom jamstvu i koji iznos je naznačen u Zahtjevu za plaćanje.  Dan obračuna u pogledu svakog pojedinog Kredita može nastupiti najkasnije unutar roka od 15 (petnaest) godina nakon njegovog sklapanja; |
| 1. **Dan obračuna za isplatu** | znači dan zaprimanja Zahtjeva za plaćanje u kojem Financijska institucija iskazuje Gubitak na temelju kojeg će HAMAG-BICRO izvršiti isplatu po Portfeljnom jamstvu; |
| 1. **Dan usklađenja** | dan iz članka 11. stavka 1. točka a. i točka b. na koji se definira Stvarni volumen portfelja; |
| 1. **Državna potpora** | znači svaki oblik potpore sukladno propisima koji su na snazi u razdoblju relevantnom za dodjelu potpore, odnosno trenutno važećim aktima: Uredbi komisije (EU) br. 2023/2831 оd 13. prosinca 2023. o primjeni članaka 107. i 108. Ugovora o funkcioniranju Europske unije na *de minimis* potpore (*de minimis*); i Uredbi Komisije (EU) br. 651/2014. od 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (Uredba o općem skupnom izuzeću – GBER); kao i svim kasnijim izmjenama i dopunama navedenih Uredbi, uključujući i akte koji su naknadno stupili na snagu; |
| 1. **EFRR** | znači Europski fond za regionalni razvoj; |
| 1. **EPOO** | Europski javni tužitelj; |
| 1. **Financijska institucija** | znači banka koja s Krajnjim primateljem sklapa Ugovor o kreditu za koji je podnesen Zahtjev za jamstvo; |
| 1. **Gubitak** | znači iznos dokumentiranih nenaplaćenih tražbina na ime glavnice i kamate Kredita (koja uključuje redovnu (ugovornu) kamatu i kamatu u počeku) na Dan obračuna za isplatu.  Gubitak ne uključuje interkalarnu kamatu, zateznu kamatu, naknade i bilo koje druge troškove i izdatke Kredita.  Gubitak po svakom pojedinom Kreditu može biti najviše do iznosa Jamstva, koji je rezultat umnoška Stope jamstva i isplaćene glavnice Kredita; |
| 1. **Iznos alokacije** | znači iznos osiguran za Gubitke koji maksimalno iznosi -- (-----) milijuna EUR-a; |
| 1. **Iznos jamstva** | znači umnožak Stope jamstva i Gubitka.  Maksimalni Iznos jamstva definiran je Programom; |
| 1. **Izvješće** | znači tromjesečno izvješće iz članka 25. ovog Sporazuma koje Financijska institucija dostavlja HAMAG-BICRO-u prema obrascu iz **Priloga 10** ovog Sporazuma; |
| 1. **Kalendarsko tromjesečje** | znači, u bilo kojoj godini bilo koje razdoblje od 1. siječnja do 31. ožujka, od 1. travnja do 30. lipnja, od 1. srpnja do 30. rujna ili od 1. listopada do 31. prosinca; |
| 1. **Krajnji primatelj** | znači pravnu osobu privatnog prava, uključujući osobe privatnog prava registrirane za obavljanje gospodarske djelatnosti i subjekte malog gospodarstva kako su definirani u članku 1. Priloga Preporuci Europske komisije 2003/361/EZ i Zakonom o poticanju razvoja malog gospodarstva (NN 29/2002, 63/2007, 53/2012, 56/2013 i 121/2016), koja je registrirana i obavlja djelatnost (koja je predmet investicije/projekta za koji je izdano jamstvo) u RH, a koja prima financijsku potporu iz financijskog instrumenta, odnosno koja je s Financijskom institucijom sklopila Ugovor o kreditu, a za pokriće rizika kreditnog plasmana za kojeg HAMAG-BICRO izdaje jamstvo Financijskoj instituciji; |
| 1. **Kredit** | znači kredit iz Ugovora o kreditu; |
| 1. **Nepravilnost** | znači svako kršenje primjenjivog prava koje proizlazi iz djelovanja ili propusta gospodarskog subjekta, koje šteti ili bi moglo naštetiti proračunu Unije tako da taj proračun optereti neopravdanim rashodom; |
| 1. **Namjensko korištenje** | znači korištenje sredstava kredita od strane Krajnjeg primatelja sukladno namjeni određenoj Ugovorom o kreditu; |
| 1. **Namjenska isplata** | znači isplatu sredstava kredita koju vrši Financijska institucija sukladno namjeni određenoj Ugovorom o kreditu; |
| 1. **Obavijest o isključivanju** | znači obavijest u pisanom obliku koja se odnosi na isključenje Kredita iz Portfelja, koju je poslao HAMAG-BICRO Financijskoj instituciji u skladu s odredbama iz članka 10. ovoga Sporazuma i u obliku Priloga 3 ovom Sporazumu (Obavijest o isključivanju); |
| 1. **Obavijest o uključivanju** | znači obavijest iz članka 9. ovog Sporazuma o uključivanju Kredita u Portfelj, koju podnosi Financijska institucija HAMAG-BICRO-u u obliku Priloga 2 ovoga Sporazuma (Obavijest o uključivanju); |
| 1. **OLAF** | znači Europski ured protiv prijevara; |
| 1. ***Pari pasu* model** | znači, raspodjelu sredstava od dana isplate po jamstvu, koja su prikupljena postupcima prisilne naplate ili dobrovoljnom uplatom, od Krajnjeg primatelja i drugih osoba, tražbine Financijske institucije temeljem Ugovora o kreditu i tražbine HAMAG-BICRO-a temeljem isplaćenog jamstva, od dana isplate po jamstvu, u omjeru sukladno postotku isplaćenog jamstva u odnosu na Gubitak za koji se jamči (*primjerice, ako je Postotak jamstva 80%, svaki pojedinačni iznos koji je naplaćen nakon dana isplate po jamstvu će se dijeliti u omjeru: 80% HAMAG-BICRO-u – 20% Financijskoj instituciji);* |
| 1. **Portfeljno jamstvo** | kao FI znači obvezu preuzimanja odgovornosti HAMAG-BICRO-a za pokriće dijela Gubitka Kredita uključenih u Portfelj, pod uvjetima određenim ovim Sporazumom, kada nastupi događaj predviđen ovim Sporazumom.  Portfeljno jamstvo nije prenosivo.  Portfeljno jamstvo sadrži potporu male vrijednosti (*de minimis*);  Portfeljno jamstvo je financijski instrument u smislu članka 2. Financijske Uredbe br. 2024/2509. |
| 1. **Portfelj** | znači portfelj svih novih Kredita koje oblikuje Financijska institucija; |
| 1. **Program** | Program Vlade i Provedbeni Program zajedno, uključujući izmjene istog; |
| 1. **Redovna kamatna stopa** | znači kamatnu stopu koju bi Financijska institucija obračunala Krajnjem primatelju temeljem Ugovora o kreditu bez osiguranja jamstvom; |
| 1. **Razdoblje obveze** | znači razdoblje uključivanja Kredita u Portfelj koje traje od dana potpisivanja ovog Sporazuma do 31.12.2029.godine; |
| 1. **Stopa jamstva** | znači postotak koji se primjenjuje na Gubitak za Kredit, a čiji je maksimum definiran Programom; |
| 1. **Stvarni volumen Portfelja** | znači ukupan iznos glavnice Kredita u Portfelju pod kumulativnim pretpostavkama da:  a) Stvarni volumen Portfelja može premašiti Ugovoreni volumen Portfelja  b) ako su određeni iznosi po Kreditima otplaćeni, tada to ne smanjuje Stvarni volumen Portfelja;  c) ako je neki Kredit isključen iz Portfelja u skladu s člankom 9. ovoga Sporazuma (Proces isključivanja), tada se od dana njegovog isključenja taj Kredit ne uzima u obzir za izračun Stvarnog volumena Portfelja.  Stvarni volumen portfelja je onaj naveden u posljednjem Izvješću koje je primio HAMAG-BICRO prije takvog izračuna. |
| 1. **Sukob interesa** | u skladu s Financijskom uredbom (trenutno važeća Uredba (EU) 2024/2509, članak 61. i Smjernicama (EK) o izbjegavanju i upravljanju sukobom interesa na temelju Financijske uredbe), znači svaka situacija u kojoj je ugroženo nepristrano i objektivno obnašanje funkcije uključenih osoba, zbog obiteljskih, emotivnih, političkih ili nacionalnih razloga, ekonomskog interesa ili drugog izravnog ili neizravnog osobnog interesa.  Odnosi se na osobe uključene u pripremne akte i sve korake postupka planiranja, odlučivanja, upravljanja, revizije i kontrole u pogledu upotrebe sredstava EU-a i nacionalnih sredstava, pri čemu uključenost treba biti objektivno važna: osoba treba imati određeno diskrecijsko pravo ili kontrolu nad izvršenjem proračuna (odnosno ovlast za djelovanje ili davanje uputa onima koji djeluju; savjetodavnu ulogu ili davanje mišljenja onima koji djeluju); odnosno primjenjuje se na sve korake koje poduzimaju ili trebaju poduzeti sve osobe koje su odgovorne za postupak odlučivanja povezan s izvršenjem nacionalnog ili proračuna EU-a i/ili osobe koje mogu upravljati tim postupkom i/ili utjecati na njega; |
| 1. **Ugovor o kreditu** | znači ugovor o kreditu koji je Financijska institucija sklopila s Krajnjim primateljem za koji kredit je podnesen Zahtjev za jamstvo /izdano jamstvo; Kredit mora biti isplaćen najkasnije 31.12.2029.godine; |
| 1. **Ugovoreni volumen Portfelja** | iznosi \_\_\_\_\_\_\_\_\_\_\_eur, a izračunava se primjenom multiplikatora 5 na dodijeljeni Iznos alokacije |
| 1. **Umanjena kamatna stopa** | znači kamatnu stopu koju Financijska institucija obračunava Krajnjem primatelju temeljem Ugovora o kreditu osiguranog jamstvom. Izračunava se tako da se od Redovne kamatne stope oduzme visina umanjenja određena prema tablici iz čl. 12. ovog Sporazuma; |
| 1. **Zahtjev za jamstvo** | zahtjev kojim se traži izdavanje jamstva; |
| 1. **Zahtjev za plaćanje** | znači pisani poziv/zahtjev za plaćanje po izdanom jamstvu koji Financijska institucija po propisanim uvjetima i unutar propisanih rokova podnosi HAMAG-BICRO-u radi plaćanja iznosa jamstva; |

Pojmovi koji nisu definirani u prethodnom stavku, a koriste se u Sporazumu tumače se sukladno važećim propisima zakonodavstva EU i nacionalnog zakonodavstva kojima se uređuje primjena financijskih instrumenata.

Primjenjivi pravni okvir i pravno relevantni dokumenti

Članak 4.

1. **Pravni okvir EU**

* Ugovor o Europskoj uniji (konsolidirana verzija, SL C 115/13, 9.5.2008) (UEU);
* Ugovor o funkcioniranju Europske unije (konsolidirana verzija, SL C 115/47, 9.5.2008) (UFEU);
* Uredba (EZ, Euroatom) br. 2988/95 Europskog vijeća od 18. prosinca 1995. o zaštiti financijskih interesa Europskih zajednica; SL L 312, 23.12.1995.;
* Uredba (Euratom, EZ) br. 2185/96 Europskog vijeća od 11. studenoga 1996. o provjerama i inspekcijama na terenu koje provodi Komisija s ciljem zaštite financijskih interesa Europskih zajednica od prijevara i ostalih nepravilnosti; SL L 292, 15.11.1996.;
* Preporuke Europske komisije 2003/361 od 6. svibnja 2003. u vezi s definicijom mikro, malih i srednjih poduzeća (tekst značajan za EGP) SL L 124, str. 36-41, 20.05.2003.;
* Uredba (EU) 2021/1060 Europskog parlamenta i Vijeća od 24. lipnja 2021. o utvrđivanju zajedničkih odredaba o Europskom fondu za regionalni razvoj, Europskom socijalnom fondu plus, Kohezijskom fondu, Fondu za pravednu tranziciju i Europskom fondu za pomorstvo, ribarstvo i akvakulturu te financijskih pravila za njih i za Fond za azil, migracije i integraciju, Fond za unutarnju sigurnost i Instrument za financijsku potporu u području upravljanja granicama i vizne politike, L 231/159, 30.6.2021. (**Uredba (EU) br. 2021/1060; Uredba o zajedničkim odredbama - UZO**);
* Uredba (EU) 2021/1058 Europskog parlamenta i Vijeća od 24. lipnja 2021. o Europskom fondu za regionalni razvoj i Kohezijskom fondu, L 231/60, 30.6.2021. (**Uredba o EFRR-u**);
* Uredba Komisije (EU), br. 2023/2831, od 13. prosinca 2023. o primjeni članaka 107. i 108. Ugovora o europskoj zajednici na *de minimis* potpore (potpore male vrijednosti), SL L, 15.12. 2023. (dalje: „**Uredba o potporama male vrijednosti**“);
* Uredba Komisije (EU) br. 651/2014. оd 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora, SL L 187/1, 26.06.2014. („**Uredba o općem skupnom izuzeću-GBER**“);
* Uredba (EU) br. 2024/2509 Europskog parlamenta i Vijeća od 23. rujna 2024. o financijskim pravilima koja se primjenjuju na opći proračun Unije, SL L 26.9.2024., („**Financijska Uredba**“).
* Uredba (EU, Euratom) br. 883/2013 od 11. rujna 2013. o istragama koje provodi Europski ured za borbu protiv prijevara („**OLAF“**) i stavljanju izvan snage Uredbe (EZ) br. 1073/1999 Europskog parlamenta i Vijeća te Uredbe Vijeća (Euratom) br. 1074/1999, SL L 248/1, 18.09.2013.;
* Uredba Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja („**EPPO**”), SL L 283/1, 31.10.2017.;
* Direktiva (EU) 2015/849 Europskog parlamenta i Vijeća od 20. svibnja 2015. o sprečavanju korištenja financijskog sustava u svrhu pranja novca ili financiranja terorizma, o izmjeni Uredbe (EU) br. 648/2012 Europskog parlamenta i Vijeća te o stavljanju izvan snage Direktive 2005/60/EZ Europskog parlamenta i Vijeća i Direktive Komisije 2006/70/EZ, kao i drugi primjenjivi propisi EU i EBA smjernice iz područja sprječavanja pranja novca i financiranja terorizma, SL L 141/73, 05.06.2015.;
* Direktiva (EU) 2024/1640 Europskog parlamenta i Vijeća od 31. svibnja 2024. o mehanizmima koje države članice trebaju uspostaviti radi sprečavanja korištenja financijskog sustava u svrhu pranja novca ili financiranja terorizma, o izmjeni Direktive (EU) 2019/1937 te izmjeni i stavljanju izvan snage Direktive (EU) 2015/849, SL L, 19.6.2024.;
* Uredba (EU) 2024/1624 Europskog parlamenta i Vijeća od 31. svibnja 2024. o sprečavanju korištenja financijskog sustava u svrhu pranja novca ili financiranja terorizma, SL L, 19.6.2024.;

1. **Akti EU**

* Uredba (EU) **2021/241** Europskog parlamenta i Vijeća od 12. veljače 2021. o uspostavi Mehanizma za oporavak i otpornost (eng. Recovery and Resilience Facility – RRF, SL L 57, 18. 2. 2021.) („RRF Uredba“);
* Tehničke smjernice o primjeni načela nenanošenja bitne štete u okviru Uredbe o Mehanizmu za oporavak i otpornost, SL C 58/1, 18.02.2021.;
* Uredba (EU) br. **2020/852** Europskog parlamenta i Vijeća od 18. lipnja 2020.o uspostavi okvira za olakšavanje održivih ulaganja i izmjeni Uredbe (EU) 2019/2088, SL L 198/13, 22.06.2022.;
* Tehničke smjernice o provjeri održivosti u okviru fonda InvestEU, SL C 280/1, 13.07.2021., (2021/C 280/01);
* Delegirana uredba Komisije (EU) br. **2021/2139** оd 4. lipnja 2021. o dopuni Uredbe (EU) 2020/852 Europskog parlamenta i Vijeća utvrđivanjem kriterija tehničke provjere na temelju kojih se određuje pod kojim se uvjetima smatra da ekonomska djelatnost znatno doprinosi ublažavanju klimatskih promjena ili prilagodbi klimatskim promjenama i nanosi li ta ekonomska djelatnost bitnu štetu kojem drugom okolišnom cilju; SL L 442/1, 09.12.2021.;
* Delegirana uredba Komisije (EU) br. 2022/1214 оd 9. ožujka 2022. o izmjeni Delegirane uredbe (EU) 2021/2139 u pogledu ekonomskih djelatnosti u određenim energetskim sektorima i Delegirane uredbe (EU) 2021/2178 u pogledu specifičnih javnih objava informacija o tim ekonomskim djelatnostima, SL L188/1, 1507.2022.;
* Delegirana uredba Komisije (EU) br. 2023/2485 оd 27. lipnja 2023. o izmjeni Delegirane uredbe (EU) 2021/2139 utvrđivanjem dodatnih kriterija tehničke provjere na temelju kojih se određuje pod kojim se uvjetima smatra da određene ekonomske djelatnosti znatno pridonose ublažavanju klimatskih promjena ili prilagodbi klimatskim promjenama i nanose li te djelatnosti bitnu štetu kojem drugom okolišnom cilju; SL L, 21.11.2023.;
* Delegirana uredba Komisije (EU) br. 2023/2486 оd 27. lipnja 2023. o dopuni Uredbe (EU) 2020/852 Europskog parlamenta i Vijeća utvrđivanjem kriterija tehničke provjere na temelju kojih se određuje pod kojim se uvjetima smatra da ekonomska djelatnost znatno doprinosi održivom korištenju i zaštiti vodnih i morskih resursa, prelasku na kružno gospodarstvo, sprečavanju i kontroli onečišćenja ili zaštiti i obnovi bioraznolikosti i ekosustava i nanosi li ta ekonomska djelatnost bitnu štetu kojem drugom okolišnom cilju i o izmjeni Delegirane uredbe Komisije (EU) 2021/2178 u pogledu specifičnih javnih objava informacija o tim ekonomskim djelatnostima, SL L, 21.11.2023.;
* Tehničke smjernice za pripremu infrastrukture za klimatske promjene u razdoblju 2021.–2027., SL C 373/1, 16.09.2021.;

1. **Nacionalni pravni okvir**

* Ugovor o pristupanju Republike Hrvatske Europskoj uniji (NN, Međunarodni ugovori, br. 2/12) (Ugovor o pristupanju);
* Zakon o institucionalnom okviru za korištenje fondova Europske unije u Republici Hrvatskoj (NN 116/21);
* Uredba o tijelima u sustavu upravljanja i kontrole za provedbu programa iz područja konkurentnosti i kohezije za financijsko razdoblje 2021. – 2027. (NN 96/22) (Uredba);
* Zakon o poticanju razvoja malog gospodarstva (NN 29/02, 63/07, 53/12, 56/13, 121/16);
* Zakon o obveznim odnosima (NN 35/05, 41/08, 125/11, 78/15, 29/18, 126/21, 114/22, 156/22, 145/23, 155/23);
* Kazneni zakon (NN 125/11, 144/12, 56/15, 61/15, 101/17, 118/18, 126/19, 84/21, 114/22, 114/23, 36/24);
* Zakon o sustavu unutarnjih kontrola u javnom sektoru (NN 78/15, 102/19);
* Zakon o tajnosti podataka (NN 79/07, 86/12);
* Opći porezni zakon (NN 115/16, 106/18, 121/19, 32/20, 42/20, 144/22, 152/24);

1. **Nacionalni akti**

* Nacionalna strategija suzbijanja prijevara za zaštitu financijskih interesa Europske unije, usvojena na 138. sjednici Vlade Republike Hrvatske, 23. siječnja 2014.;
* Uredba o institucionalnom okviru sustava za suzbijanje nepravilnosti i prijevara (NN 144/13, 19/17, 144/21);
* Program Konkurentnost i Kohezija 2021.-2027. (PKK) [[1]](#footnote-2);

**Odabir Krajnjih primatelja**

**Članak 5.**

1. Financijska institucija obvezuje se voditi računa da je financiranje Krajnjih primatelja usklađeno s pravilima o Državnim potporama i s Prilogom A Sporazuma o financiranju, da je odabir Krajnjih primatelja transparentan i opravdan, izbjegavajući Sukob interesa i da je osigurana jednakost postupanja prema svim Krajnjim primateljima.
2. Prilikom odabira Krajnjih primatelja, Financijska institucija će nastojati voditi računa o specifičnim ciljevima EFRR-a sadržanim u Uredbi (EU) br. 2021/1058 te o odredbama Tehničkih smjernica o provjeri održivosti u okviru fonda InvestEU (2021/C 280/01) (o ciljevima načela „Do no significant harm“ – hrv. načelo nenanošenja bitne štete ili DNSH načelo), a sve temeljem Tehničkih smjernica o primjeni načela nenanošenja bitne štete u okviru Uredbe o Mehanizmu za oporavak i otpornost te će HAMAG-BICRO i Financijska institucija zajednički voditi brigu da se ostvare ciljevi DNSH načela.
3. Kod ulaganju u infrastrukturu čiji je očekivani životni vijek najmanje pet godina provoditi će se provjera otpornosti infrastrukture na klimatske promjene („Climate proofing“ - hrv. klimatska otpornost) sukladno Tehničkim smjernicama za pripremu infrastrukture za klimatske promjene u razdoblju 2021.–2027., na način da je za financiranje prihvatljiva infrastruktura otporna na klimatske promjene.

Kriteriji prihvatljivosti

Članak 6.

1. Krajnji primatelji moraju ispunjavati kriterije navedene u Programu na dan donošenja odluke o odobrenju Kredita.
2. Kriteriji prihvatljivosti za uključivanje u Portfelj utvrđuju se u skladu s pravom Europske Unije, Programom, Sporazumom o financiranju i ovim Sporazumom, kako bi se obuhvatio velik broj Krajnjih primatelja i postigla dovoljna diversifikacija Portfelja.

**Prijenos programskog doprinosa**

**(Određivanje kamatne stope i kolaterala Financijske institucije)**

**Članak 7.**

Određivanje kamatne stope i kolaterala osigurava puni prijenos financijske koristi Programskog doprinosa na prihvatljive Krajnje primatelje i uključuje sljedeće elemente:

1. instrumentom se obuhvaća najviše 80 % izloženosti riziku svakog Kredita
2. ukupna financijska korist javnih programskih doprinosa instrumentu prenosi se na prihvatljive Krajnje primatelje kroz smanjenje kamatne stope i smanjenjem kolaterala koji zahtijeva Financijska institucija;
3. izračun bruto ekvivalenta potpore (BEP-a) primjenjuje se na svaki Kredit koji je uključen u Portfelj.

Portfelj

Članak 8.

1. Financijska institucija se obvezuje vlastitim sredstvima u Razdoblju obveze ostvariti Portfelj Kredita.
2. Prihvatljivi Krediti uključuju se u Portfelj u trenutku sklapanja Ugovora o kreditu u skladu s Kriterijima prihvatljivosti i to tek nakon i temeljem provedene prethodne kontrole HAMAG-BICRO-a i smatraju se pokriveni Portfeljnim jamstvom od dana sklapanja Ugovora o kreditu pod uvjetom da je HAMAG-BICRO od Financijske institucije zaprimio Obavijest o uključivanju sukladno **Prilogu 4** Sporazuma u roku i na način iz članka 9. stavka 5. Sporazuma.
3. Financijska institucija se obvezuje u Portfelj uključiti samo one Kredite koji su pozitivno ocjenjeni temeljem prethodne kontrole HAMAG-BICRO-a. Krediti uključeni u Portfelj bez prethodno pozitivno provedene kontrole HAMAG-BICRO-a ne smatraju se uključenim u Portfelj niti pokriveni Portfeljnim jamstvom.
4. Financijska institucija je obvezna na zadnji dan Razdoblja obveze ili u slučaju raskida/otkaza ovog Sporazuma u Razdoblju obveze osigurati da udio Kredita za obrtna sredstva iznosi do maksimalno 65% Stvarnog volumena Portfelja.

U slučaju da Financijska institucija prekorači navedeni prag, ista može isključiti iz Portfelja one Kredite koji prekoračuju taj prag sve dok se navedeni prag ne ostvari.

U slučaju da Financijska institucija prethodno navedeno ne napravi u roku 60 (šezdeset) dana od dana kad ju je HAMAG-BICRO o istom obavijestio, HAMAG-BICRO će isključiti iz Portfelja one Kredite koji prekoračuju navedeni prag sve dok se navedeni prag ne ostvari.

1. Odluku o odobrenju/odbijanju zahtjeva za Kredit donosi Financijska institucija.
2. Strane suglasno utvrđuju da Portfeljno jamstvo u sebi sadrži potporu (*de minimis*) male vrijednosti izraženu u obliku iznosa BEP-a.

HAMAG-BICRO ovim Sporazumom opunomoćuje Financijsku instituciju da po odobrenju Kredita izračuna BEP za svaki Kredit za koji Financijska institucija donese odluku o odobrenju.

Nakon sklapanja Ugovora o kreditu Financijska institucija se obvezuje obavijestiti:

* + - 1. Krajnjeg primatelja putem Obrasca Obavijest o potpori male vrijednosti (*de minimis*) iz **Priloga 5**,
      2. HAMAG-BICRO u Izvješću iz **Priloga 10**.

Financijska institucija može provjeriti točnost izračuna BEP-a putem HAMAG-BICRO-a prije obavještavanja Krajnjeg primatelja i HAMAG-BICRO-a o samom izračunu BEP-a i dodijeljenoj potpori.

1. HAMAG-BICRO će dodijeljene potpore za svaki Kredit prijaviti u registar potpora Ministarstva financija, u skladu s propisima o državnim potporama.
2. Financijska institucija obvezuje se za svaki Kredit uključen u Portfelj dostaviti HAMAG-BICRO-u svu dokumentaciju sukladno *Obrascu za administrativnu kontrolu* i njegovim prilozima u **Prilogu 11** ovog Sporazuma i to u roku od 6 (šest) mjeseci od uključivanja Kredita u Portfelj putem aplikativnog sustava HAMAG-BICRO-a.

Proces uključivanja u Portfelj

Članak 9.

1. Financijska institucija može uključiti u Portfelj (u cijelom iznosu njihove glavnice) Kredite koji odgovaraju Kriterijima prihvatljivosti, koji su prošli prethodnu kontrolu HAMAG-BICRO-a i čiji su Ugovori o Kreditu sklopljeni tijekom Razdoblja obveze.
2. Nakon donesene odluke o kreditu, a prije sklapanja Ugovora o kreditu i uključivanja u Portfelj, Financijska institucija je obvezna podnijeti Zahtjev za jamstvo kroz aplikaciju HAMAG-BICRO-a „PORFI“ s ciljem kontrole prihvatljivosti prije uključivanja Kredita u Portfelj. Temeljem navedene kontrole HAMAG-BICRO će potvrditi Financijskoj instituciji jesu li zadovoljeni osnovni kriteriji za uključivanje u Portfelj i to najkasnije u roku od 10 (deset) radnih dana od podnošenja Zahtjeva za jamstvo kroz aplikaciju od strane Financijske institucije.

Financijska institucija je suglasna kako prethodna kontrola HAMAG-BICRO-a ne predstavlja i konačno odobrenje Kredita za uključenost u Portfelj te da Kredit uključen u Portfelj povodom naknadnih revizija i kontrola, temeljem istih, može biti isključen iz Portfelja.

1. HAMAG-BICRO će svaki Zahtjev za jamstvo evidentirati pod određenim brojem obrade, a po odobrenju svakog Zahtjeva za jamstvo HAMAG-BICRO će dodijeliti broj jamstva koji je Financijska institucija dužna uvrstiti u Ugovor o kreditu sklopljen s Krajnjim primateljem.

Nakon sklapanja Ugovora o kreditu Financijska institucija je dužna o istome obavijestiti HAMAG-BICRO putem Izvješća.

1. Financijska institucija može uključiti u Portfelj (u cijelom iznosu njihove glavnice) sve Kredite koji su odobreni, sklopljeni i isplaćeni do završetka Razdoblja obveze.
2. Financijska institucija se obvezuje HAMAG-BICRO-u najmanje jednom za svako tromjesečje tijekom Razdoblja obveze, putem aplikacije, dostaviti Obavijest o uključivanju sukladno Prilogu 2 ovog Sporazuma, i to najkasnije do 5 (petog) u mjesecu po isteku Kalendarskog tromjesečja, za sve Kredite u kojima je Krajnji primatelj sklopio Ugovor o kreditu u tom tromjesečju, a koje će ujedno biti evidentirano i u Izvješću. U Izvješću se dostavlja stanje na dan 28.02. (29.02.), 31.05., 31.08. i 30.11..

Proces isključivanja iz Portfelja

Članak 10.

1. HAMAG-BICRO ima pravo, u bilo koje vrijeme, provjeriti je li Kredit na dan odobrenja Kredita bio sukladan Kriterijima prihvatljivosti i je li njegovo uključivanje u Portfelj u skladu s odredbama ovoga Sporazuma.
2. U slučaju da HAMAG-BICRO utvrdi da Kredit na dan odobrenja i kontrole Kredita nije bio u skladu s Kriterijima prihvatljivosti, isti će nakon savjetovanja s Financijskom institucijom isključiti iz Portfelja, te će o tom obavijestiti Financijsku instituciju slanjem Obavijesti o isključivanju sukladno **Prilogu 6** ovog Sporazuma, nakon čega je Kredit isključen iz Portfelja, te je na dan slanja Obavijesti o isključivanju Kredit isključen iz Portfelja.
3. U slučaju da HAMAG-BICRO utvrdi da se pojedini Kredit odnosi na financiranje neke aktivnosti Krajnjeg primatelja za koju je nadležni sud pravomoćnom presudom utvrdio da je nezakonita, HAMAG-BICRO mora obavijestiti Financijsku instituciju slanjem Obavijesti o isključivanju, te je na dan slanja Obavijesti o isključivanju Kredit isključen iz Portfelja.
4. U slučaju da HAMAG-BICRO utvrdi da je Krajnji primatelj postao predmetom pravomoćne presude za prijevaru, korupciju, sudjelovanje u zločinačkoj organizaciji ili bilo koju nezakonitu aktivnost koja je štetna za financijske interese Europske Unije, HAMAG-BICRO mora obavijestiti Financijsku instituciju slanjem Obavijesti o isključivanju, te je na dan slanja Obavijesti o isključivanju Kredit isključen iz Portfelja.
5. Ako Financijska institucija utvrdi:
   1. da pojedini Kredit nije u skladu s bilo kojim od Kriterija prihvatljivosti, ili
   2. da su u roku korištenja kredita utvrđene nepravilnosti (npr. nenamjenska isplata sredstava Kredita od strane Financijske institucije, i sl.)
   3. da ugovoreni Kredit nije korišten odnosno nije isplaćena niti jedna tranša Kredita,
   4. da je Krajnji primatelj postao predmetom pravomoćne presude za prijevaru, korupciju, sudjelovanje u zločinačkoj organizaciji ili bilo koju nezakonitu aktivnost koja je štetna za financijske interese Europske Unije,

tada takav podatak mora biti uključen u prvo sljedeće Izvješće koje Financijska institucija dostavlja HAMAG-BICRO-u, te se na dan takvog Izvješća navedeni Kredit smatra isključenim iz Portfelja.

Usklađenje Stvarnog volumena Portfelja

Članak 11.

Ako Krajnji primatelj nije u cijelosti iskoristio odobreni iznos glavnice Kredita do:

1. zadnjeg dana roka korištenja,

ili

1. najkasnije do 31.12.2029.godine,

ovisno što opisano pod a) ili b) nastupi ranije („Dan usklađenja”),

tada se Stvarni volumen portfelja usklađuje kako bi odražavao stvarni iznos glavnice koji je Krajnji primatelj iskoristio prije Dana usklađenja. Financijska institucija će takvo usklađenje dostaviti u prvom sljedećem Izvješću kojeg dostavlja HAMAG-BICRO-u.

**Umanjenje kamatne stope od strane Financijske institucije**

**Članak 12.**

1. Financijska institucija umanjuje Redovnu kamatnu stopu za visinu umanjenja, sukladno podacima o umanjenju koje je Financijska institucija dostavila kod prijave na javni poziv, kako bi se izračunala Umanjena kamatna stopa.

Visina umanjenja za određeni postotak jamstva mora biti minimalno ona navedena u sljedećoj tablici, ali može biti i viša sukladno internim aktima Financijske institucije. Visina umanjenja u postotnim bodovima zaokružuje se na dvije decimale.

|  |  |
| --- | --- |
| **Postotak jamstva:** | **Minimalna visina Umanjenja kamatne stope u postotnim bodovima:** |
| do 20 |  |
| 21-40 |  |
| 41-60 |  |
| 61-80 |  |

1. Financijska institucija je obvezna u svojoj odluci o odobrenju kredita navesti Redovnu kamatnu stopu, visinu umanjenja i Umanjenu kamatnu stopu. Redovna kamatna stopa za Krajnjeg primatelja prilikom podnošenja Zahtjeva za jamstvom ne može biti veća od zakonske zatezne kamate u trenutku podnošenja Zahtjeva za jamstvo.

Suglasnost HAMAG-BICRO-a za izmjene uvjeta Kredita

i reprogram Kredita

Članak 13.

1. Financijska institucija se, u slučaju izmjene bilo kojeg uvjeta kredita (izuzev prolongata roka korištenja i izmjene počeka), obvezuje tražiti suglasnost HAMAG-BICRO-a, putem zahtjeva kojeg će uputiti kroz aplikaciju, a prije sklapanja Dodatka Ugovoru o kreditu sa Krajnjim primateljem te ne može bez pisane suglasnosti HAMAG-BICRO-a izmijeniti ili sklopiti predmetni Dodatak Ugovoru o kreditu s Krajnjim primateljem.
2. Strane su suglasne da, prije slanja zahtjeva za suglasnost, Financijska institucija može putem elektroničke pošte obavijestiti HAMAG-BICRO-o o potencijalnoj izmjeni/promjeni te zatražiti očitovanje je li za navedeno potrebno izdavanje suglasnosti.
3. HAMAG-BICRO se obvezuje, o zahtjevu Financijske institucije za izdavanje predmetne suglasnosti, očitovati elektroničkom poštom u roku od 10 (deset) radnih dana od dana primitka zahtjeva Financijske institucije sa potrebnom dokumentacijom.
4. Kredit koji je uključen u Portfelj može se reprogramirati, i to na način da:
5. se prilikom reprogramiranja ne mijenja iznos dospjele glavnice odobrenog Kredita,
6. zadnji dan dospijeća posljednje rate Kredita ne smije nastupiti kasnije od 31.12.2044. godine,
7. obveza HAMAG-BICRO-a ne smije biti veća od jamstvene obveze za isplaćenu glavnicu uvećanu za dospjelu redovnu kamatu iz inicijalno odobrenog Kredita,
8. se ne radi o refinanciranju, odnosno zatvaranju obveza ranijeg Kredita odnosno kreditne partije, novim kreditom odnosno novom kreditnom partijom. (navedeno se ne odnosi na predstečajnu nagodbu)

Kako bi Reprogramirani Kredit imao koristi od Portfeljnog jamstva, Financijska institucija je dužna, za provjeru prihvatljivosti reprograma Kredita prije nego pristupi izmjeni uvjeta Kredita u okviru reprograma, putem aplikacije zatražiti suglasnost HAMAG-BICRO-a i po odobrenju reprograma po suglasnosti HAMAG-BICRO-a Financijska institucija reprogramirani Kredit treba evidentirati u prvom sljedećem Izvješću.

Obavijest o završetku razdoblja uključivanja

Članak 14.

1. U roku od 6 (šest) mjeseci nakon kraja Razdoblja obveze (odnosno u roku od 6 mjeseci nakon 31.12.2029.godine), HAMAG-BICRO šalje Financijskoj instituciji Obavijest o završetku razdoblja uključivanja navodeći, između ostalog, Stvarni volumen portfelja, te iznos jamstva za portfelj, s tim da su takvi iznosi utemeljeni na posljednjem Izvješću koje je poslano HAMAG-BICRO-u prije dana slanja takve obavijesti.
2. Iznosi navedeni u Obavijesti o završetku razdoblja uključivanja opisuju stanje na dan obavijesti, a Stvarni volumen portfelja i iznos jamstva mogu biti usklađeni sukladno primjenjivim odredbama ovoga Sporazuma nakon dana obavijesti o završetku razdoblja uključivanja.

Jamstvena obveza HAMAG-BICRO-a i Zahtjev za plaćanje

Članak 15.

1. HAMAG-BICRO se pod uvjetima definiranima ovim Sporazumom obvezuje neopozivo, bezuvjetno, na prvi pisani poziv Financijske institucije, izvršiti plaćanje temeljem Portfeljnog jamstva za Gubitak za pojedini Kredit do ugovorene Stope jamstva po pojedinom Kreditu.
2. Strane su suglasne da Financijska institucija samostalno odlučuje hoće li za pojedini Kredit i u kojem trenutku, u skladu s rokovima predviđenima ovim Sporazumom, poslati HAMAG-BICRO-u Zahtjev za plaćanje.
3. Zahtjev za plaćanje sukladno Obrascu Zahtjeva za plaćanje iz **Priloga 7** ovog Sporazuma mora:
4. biti poslan HAMAG-BICRO-u putem aplikacije „PORFI“;
5. biti poslan HAMAG-BICRO-u u rokovima predviđenima ovim Sporazumom (iz stavaka 5. i 6. ovog članka);
6. biti propisno ispunjen i potpisan od ovlaštene osobe Financijske institucije;
7. se odnositi na Kredit koji je uključen u Portfelj u skladu s odredbama ovoga Sporazuma;
8. se odnositi na Kredit za koji je nastupio Dan obračuna;
9. se odnositi na Gubitak izračunat uzimajući u obzir, iznos jamstva, Stopu jamstva;
10. sadržavati iznos tražbine na Dan obračuna i na Dan obračuna za isplatu;
11. sadržavati bankovni račun na koji se traži plaćanje (u IBAN formatu zajedno sa SWIFT šifrom);
12. se uz isti priložiti i dostaviti Izvod otvorenih stavaka po partiji Kredita na Dan obračuna i na Dan obračuna za isplatu (IOS);
13. se uz isti priložiti i dostaviti Rješenje o otvaranju stečaja ili Obavijest o otkazu/raskidu Ugovora;

1. HAMAG-BICRO će isplatiti Iznos jamstva na temelju Zahtjeva na plaćanje.

HAMAG-BICRO nije dužan izvršiti isplatu po jamstvu ako Financijska institucija ne ispuni obveze iz ovog članka, odnosno ne dostavi potpunu dokumentaciju iz stavka 3. ovog članka i/ili ne poštuje rok iz stavaka 5. i 6. ovog članka.

1. Zahtjev za plaćanje za pojedini Kredit Financijska institucija mora dostaviti HAMAG-BICRO-u najkasnije 120 (stodvadeset) dana od Dana obračuna, u suprotnom neće se izvršiti isplata po Portfeljnom jamstvu za navedeni Kredit.
2. Krajnji dan za dostavu Zahtjeva za plaćanje HAMAG-BICRO-u je 30.9.2044.
3. Financijska institucija se obvezuje da će iznosom isplaćenim po jamstvu podmiriti svoje potraživanje koje ima po osnovi Gubitka.
4. Financijska institucija u okviru provedbe jamstvenog Programa „EFRR Portfeljna jamstva“ obvezuje se u svaki pojedinačni Ugovor o kreditu sa Krajnjim primateljem i/ili sudužnicima i/ili jamcima i/ili založnim dužnicima unijeti odredbe sadržane u obrascu *Obvezni sadržaj ugovora o kreditu* koji je **Prilog 8** ovom Sporazumu a u slučaju da Financijska institucija ne zavede navedene odredbe HAMAG-BICRO može otkazati ovaj Sporazum.

Isplata po Zahtjevu za plaćanje

Članak 16.

1. HAMAG-BICRO će isplatu po Zahtjevu za plaćanje, za koji utvrdi da je podnesen sukladno odredbama ovog Sporazuma, za Kredit izvršiti jednokratno, prijenosom sredstava na račun Financijske institucije naznačen u Zahtjevu za plaćanje, a najkasnije u roku od 120 (stodvadeset) dana od dana zaprimanja Zahtjeva za plaćanje.

Isplata će se izvršiti jednokratno u službenoj valuti Republike Hrvatske.

1. Ako se naknadno, nakon izvršenog plaćanja po jamstvu, utvrdi nenamjenska isplata Kredita od strane Financijske institucije, ista je dužna vratiti HAMAG-BICRO-u isplaćeni iznos za koji je utvrđeno da je nenamjenski isplaćen u roku od 15 (petnaest) dana od dana zaprimljene obavijesti o nenamjenskoj isplati.

Iznos koji Financijska institucija treba vratiti HAMAG-BICRO-u definira se kao umnožak odobrenog postotka jamstva i nenamjenski isplaćenog iznosa Gubitka Kredita.

1. U slučaju da Financijska institucija nenamjenski isplati sredstva/dio sredstava Kredita, to ne utječe na obvezu HAMAG-BICRO-a na plaćanje po jamstvu Financijskoj instituciji.
2. Trenutkom isplate po jamstvu od strane HAMAG-BICRO-a, na HAMAG-BICRO kao ispunitelja prelaze sve tražbine iz Ugovora o kreditu zajedno sa sporednim pravima, uključujući instrumente osiguranja, i to do visine ukupno isplaćenog iznosa po jamstvu, uvećano za zakonsku zateznu kamatu koja pripada HAMAG-BICRO-u kao ispunitelju, a koja teče od dana isplate po jamstvu do dana podmirenja tražbine HAMAG-BICRO-a kao ispunitelja.
3. Financijska institucija se obvezuje u pojedinačne ugovore sa Krajnjim primateljima i/ili sudužnicima i/ili jamcima i/ili založnim dužnicima unijeti ugovornu odredbu iz koje proizlazi da su isti upoznati i suglasni s odredbom prethodnog stavka, tj. stavka 5., ovog članka te da se u tom smislu odriču bilo kakvih prigovora nepostojanja aktivne legitimacije ili nepostojanja pravnog interesa usmjerenih protiv Financijske institucije koja će vršiti naplatu za račun HAMAG-BICRO-a, u eventualnim sudskim, izvansudskim i drugim postupcima koji će se voditi protiv Krajnjeg primatelja i/ili sudužnika i/ili jamaca i/ili založnih dužnika.

*Pari passu* model raspodjele sredstava

Članak 17.

1. HAMAG-BICRO i Financijska institucija suglasno utvrđuju da za provedbu jamstvenog programa „EFRR Portfeljna jamstva“ dogovaraju suradnju isključivo na temelju *pari passu* modela.
2. Strane su suglasne da su *pari passu* model raspodjele sredstava, kako je definiran ovim Sporazumom, obvezne primjenjivati na sva sredstva prikupljena postupcima prisilne naplate ili dobrovoljnom uplatom Krajnjeg primatelja ili druge osobe na ime podmirenja tražbina iz Ugovora o kreditu i isplaćenog iznosa jamstva i to od dana isplate po jamstvu, u omjeru sukladno postotku isplaćenog jamstva u odnosu na Gubitak za koji se jamči (*primjerice, ako je postotak jamstva 80%, svaki pojedinačni iznos koji je naplaćen nakon dana isplate po jamstvu će se dijeliti u omjeru: 80% HAMAG-BICRO-u, a 20% Financijskog instituciji*).
3. Financijska institucija se obvezuje u pojedinačne ugovore sa Krajnjim primateljima i/ili sudužnicima i/ili jamcima i/ili založnim dužnicima unijeti ugovornu odredbu iz koje proizlazi da su isti upoznati i suglasni s odredbama koje se odnose na primjenu *pari passu* modela naplate potraživanja, kao i da su suglasni da Financijska institucija po predmetnom Kreditu i isplaćenom iznosu jamstva vrši naplatu u svoje ime i za svoj račun te u svoje ime i za račun HAMAG-BICRO-a i to za ukupan iznos duga te da se u tom smislu odriču bilo kakvih prigovora nepostojanja aktivne legitimacije ili nepostojanja pravnog interesa usmjerenih protiv Financijske institucije koja će vršiti naplatu za račun HAMAG-BICRO-a, u eventualnim sudskim, izvansudskim i drugim postupcima koji će se voditi protiv Krajnjeg primatelja i/ili sudužnika i/ili jamaca i/ili založnih dužnika.
4. Strane su obvezne redovito surađivati te pravodobno pristupiti usklađivanju međusobnih potraživanja, na poziv jedne od Strana ili kada se za istim ukaže potreba.
5. Financijska institucija je obvezna, nakon isplate HAMAG-BICRO-a po Zahtjevu za plaćanje, u Izvješću obavijestiti HAMAG-BICRO o svakom naplaćenom iznosu sukladno *pari passu* modelu, te odgovarajući postotak svih prikupljenih sredstava na ime Gubitka u kvartalu u postotku iznosa koji odgovara Stopi jamstva za Kredit najkasnije do 10-tog dana u narednom mjesecu nakon završetka kvartala (npr. do 10.04 za prethodni kvartal) doznačiti HAMAG-BICRO-u odnosno doznačiti na račun prema sljedećim podacima: IBAN: HR4823900011500301111, Model: 00, Poziv na broj: *upisati broj jamstva* (npr. za jamstvo broj 12/3456 treba staviti broj 123456).

Financijska institucija, nakon ispate po jamstvu i sklopljenog Ugovora o cesiji obvezuje se na zahtjev HAMAG-BICRO-a dostaviti Izvod iz otvorenih stavaka za svaki Ugovor o kreditu za koji je isplaćeno jamstvo u svrhu provjere naplate po *pari passu* modelu.

1. HAMAG-BICRO je obvezan, nakon isplate HAMAG-BICRO-a po Zahtjevu za plaćanje, samo u slučaju naplate, obavijestiti Financijsku instituciju o svakom iznosu prikupljenih sredstava na ime podmirenja tražbine HAMAG-BICRO-a te sukladno *pari passu* modelu odgovarajući postotak svih prikupljenih sredstava u kvartalu najkasnije do 10-tog dana u narednom mjesecu nakon završetka kvartala) doznačiti na račun Financijske institucije - HRxxxxxxxxxxx.
2. Strane su suglasne da, nakon podmirenja troškova vođenja postupka prisilne naplate i troškova sudjelovanja u postupcima koji se tiču naplate ili utvrđenja tražbine po predmetnom Ugovoru o kreditu, sukladno ovom Sporazumu, svaka Strana sa svojim dijelom naplaćenih sredstava raspolaže samostalno te ima pravo zatvarati obveze Krajnjeg primatelja (glavnicu, kamate, troškove i drugo) sukladno internim procedurama.

Naplata tražbine Financijske institucije

Članak 18.

Financijska institucija slobodno i samostalno odlučuje o poduzimanju ili nepoduzimanju kao i o redoslijedu poduzimanja pojedinih postupaka naplate svojeg dospjelog i nenaplaćenog potraživanja temeljem Ugovora o kreditu sve dok Ugovor o cesiji nije sklopljen između Financijske institucije i HAMAG-BICRO-a odnosno sve do isplate po Zahtjevu za plaćanje.

**Ugovor o cesiji**

**Članak 19.**

1. Odmah po izvršenom plaćanju po jamstvu Strane se obvezuju sklopiti **Ugovor o cesiji** kojim će HAMAG-BICRO radi naplate ustupiti Financijskoj instituciji svoje regresno potraživanje prema Krajnjem primatelju u visini isplaćenog iznosa jamstva i pripadajućih zateznih kamata koje na iznos koji je plaćen temeljem jamstva teku od dana izvršenog plaćanja po jamstvu (dalje u tekstu: Ugovor o cesiji).

Ugovor o cesiji sklopit će se prema obrascu Ugovora o cesiji koji je **Prilog 9** ovom Sporazumu. Troškove sklapanja i ovjere potpisa na Ugovoru o cesiji snosi HAMAG-BICRO.

U slučaju izmjene obrasca Ugovora o cesiji, HAMAG-BICRO je obvezan Financijskoj instituciji dostaviti na suglasnost izmijenjeni obrazac Ugovora o cesiji odmah po njegovu sastavljanju. Financijska institucija se obvezuje očitovati o zahtjevu HAMAG-BICRO-a za izdavanje suglasnosti najkasnije u roku od 10 (deset) radnih dana od dana primitka zahtjeva HAMAG-BICRO-a. Ako se Financijska institucija ne očituje u navedenom roku, smatra se da je dala pristanak na izmijenjeni obrazac Ugovora o cesiji. Za korištenje usuglašenog izmijenjenog obrasca Ugovora o cesiji nije potrebno sklopiti Dodatak Sporazumu.

Ako Financijska institucija odbije dati suglasnost na izmijenjeni obrazac Ugovora o cesiji isto predstavlja razlog za otkaz Sporazuma.

Na dan isplate po jamstvu Strane sklapaju Ugovor o cesiji, i Strane suglasno utvrđuju da se Ugovor o cesiji smatra sklopljenim danom isplate po jamstvu te se HAMAG-BICRO obvezuje Financijskoj instituciji bez odgode, nakon sklopljenog Ugovora o cesiji, dostaviti sve isprave koje su Financijskoj instituciji potrebne da bi mogla naplaćivati tražbinu koju joj je ustupio HAMAG-BICRO, uključujući, ali ne ograničavajući se na ovjereni izvod iz poslovnih knjiga HAMAG-BICRO-a, sve o trošku HAMAG-BICRO-a.

1. U slučaju da sud, javni bilježnik ili drugo tijelo pred kojim se vodi postupak naplate ne prihvati Ugovor o cesiji kao valjanu pravnu osnovu temeljem koje bi Financijska institucija bila ovlaštena naplaćivati tražbinu koju joj je ustupio HAMAG-BICRO, ili u slučaju da Financijskoj instituciji zbog bilo kojih drugih zakonskih razloga bude onemogućeno voditi sve ili pojedinačne postupke prisilne naplate za tražbinu HAMAG-BICRO-a po isplaćenom jamstvu, kao i u slučaju da Financijska institucija mora u skladu s propisima i/ili odlukom ili mišljenjem revizora, Hrvatske narodne banke ili drugog tijela nadležnog za nadzor njenog poslovanja iskazati u svojim poslovnim knjigama izloženost prema Krajnjem primatelju po osnovi potraživanja kojeg joj je ustupio HAMAG-BICRO, Financijska institucija se oslobađa obveze vođenja postupaka naplate za račun HAMAG-BICRO-a te je u tom slučaju obvezna povratno ustupiti cediranu tražbinu HAMAG-BICRO-u, sve o trošku HAMAG-BICRO-a.

U slučaju iz ovog stavka Financijska institucija će pokrenuti i/ili nastaviti voditi postupke naplate svoje preostale nepodmirene tražbine po Ugovoru o kreditu, izuzev u slučaju kada predmetnu tražbinu odluči otpisati (u kojem slučaju se primjenjuje stavak 3. ovog članka), dok će HAMAG-BICRO pokrenuti postupak naplate svoje nepodmirene tražbine po isplaćenom jamstvu.

1. Ako nakon izvršenog plaćanja po jamstvu Financijska institucija ne želi tražiti podmirenje preostale svoje nepodmirene tražbine po Ugovoru o kreditu iz preostalih instrumenata osiguranja, odnosno ako donese odluku o otpisu/otpustu svog dijela tražbine iz Ugovora o kreditu, Financijska institucija je obvezna o odluci o otpisu/otpustu obavijestiti HAMAG-BICRO te u roku od 30 (trideset) dana od dana donošenja odluke o otpisu/otpustu predati odnosno prenijeti HAMAG-BICRO-u, sve o trošku HAMAG-BICRO-a, zadužnice, bjanko zadužnice i/ili mjenice koje je pribavila kao instrument osiguranja svog potraživanja te HAMAG-BICRO-u izdati odgovarajuću tabularnu ispravu kojom će omogućiti HAMAG-BICRO-u prijenos založnih prava kojima je bilo osigurano potraživanje Financijske institucije, najmanje u visini isplaćenog jamstva i pripadajućih zakonskih zateznih kamata koje na iznos koji je plaćen temeljem jamstva teku od dana izvršenog plaćanja po jamstvu.

U tom slučaju HAMAG-BICRO će samostalno, u svoje ime i za svoj račun, pokrenuti i voditi postupak naplate svoje regresne tražbine prema Krajnjem primatelju te zadržati sav tako naplaćeni iznos. Radi otklanjanja bilo kakvih dvojbi, Strane su suglasne da se u navedenom slučaju ne primjenjuje *pari passu* model raspodjele, kako je isti definiran ovim Sporazumom.

Financijska institucija je samostalna u donošenju odluke o otpisu i/ili otpustu svog potraživanja i za to joj nije potrebna suglasnost HAMAG-BICRO-a.

**Naplata tražbine HAMAG-BICRO-a po isplaćenom jamstvu**

**Članak 20.**

1. Financijska institucija, odmah po sklapanju Ugovora o cesiji, obvezuje se (ako to nije prethodno učinila) aktivirati sve ugovorene instrumente osiguranja temeljem Ugovora o kreditu i sklopljenih dodataka Ugovora o kreditu, a svako suprotno postupanje smatrat će se kršenje odredbi ovog Sporazuma i HAMAG-BICRO može otkazati ovaj Sporazum.
2. Financijska institucija ne snosi odgovornost prema HAMAG-BICRO-u za nemogućnost naplate tražbine koju je Financijskoj instituciji ustupio HAMAG-BICRO, osim ako je isto posljedica namjernog postupanja ili krajnje nepažnje Financijske institucije.
3. HAMAG-BICRO će i dalje u svojim poslovnim knjigama iskazivati potraživanja prema Krajnjem primatelju koje je ustupio radi naplate Financijskoj instituciji, čime HAMAG-BICRO zadržava sve rizike i koristi po osnovi predmetne tražbine.
4. HAMAG-BICRO je suglasan da Financijska institucija slobodno i samostalno odlučuje o načinu vođenja postupka naplate i svim radnjama koje će poduzeti u postupku naplate tražbine koju joj je ustupio HAMAG-BICRO, vodeći računa da se sukladno redovnom postupanju Financijske institucije radi o nužnim i opravdanim postupcima i/ili radnjama. HAMAG-BICRO se u tom pogledu odriče svih prigovora, zahtjeva i/ili pravnih lijekova koje bi po bilo kojoj osnovi imao ili mogao imati prema Financijskoj instituciji.
5. Strane su suglasne da će se troškovi vođenja postupaka prisilne naplate tražbina Financijske institucije i HAMAG-BICRO-a temeljem sklopljenog Ugovora o cesiji, uključujući troškove odvjetničkog zastupanja, dijeliti na način da će HAMAG-BICRO podmiriti nastale troškove u iznosu koji odgovara postotku jamstva dok će preostali iznos koji prelazi postotak jamstva podmiriti Financijska institucija.

Strane su suglasne da se prethodno navedeni troškovi na prethodno navedeni način plaćaju u roku od 10 radnih (dana) dana od dana kada su isti nastali, a ako je te troškove koje po navedenim postocima trebaju podmiriti obje Strane u cijelosti podmirila i platila samo Financijska institucija HAMAG-BICRO se obvezuje dio tih troškova (u postotku koji odgovara postotku jamstva) platiti Financijskoj instituciji u roku od 10 (deset) radnih dana od dana kad je Financijska institucija pozvala HAMAG-BICRO na plaćanje tih troškova.

Iznimno, od navedenog pravila, HAMAG-BICRO snosi sve troškove koji su prouzročeni obustavom ili nemogućnošću vođenja od strane Financijske institucije postupka prisilne naplate tražbine koju je HAMAG-BICRO ustupio Financijskoj instituciji u slučaju da su isti nastali krivnjom HAMAG-BICRO-a ili preuzimanjem od strane HAMAG-BICRO-a postupka prisilne naplate predmetne tražbine, izuzev u slučaju kada je do obustave ili nemogućnosti vođenja predmetnog postupka došlo zbog postupanja Financijske institucije protivno odredbama ovog Sporazuma.

Strane su suglasne da je Financijska institucija slobodna u odabiru odvjetnika za vođenje postupaka. Kao osnovica troškova odvjetničkog zastupanja uzeti će se vrijednost predmeta spora sukladno utuženom iznosu potraživanja kojeg naplaćuje odvjetnik (što uključuje iznos preostalog nepodmirenog potraživanja Financijske institucije kao i iznos regresne tražbine HAMAG-BICRO-a prema Krajnjem primatelju).

Financijska institucija i odvjetnik mogu sklopiti Ugovor o zastupanju koji mora biti u skladu sa *Tarifom o nagradama i naknadi troškova za rad odvjetnika* odnosno iznosi za svaku pojedinu radnju ne smiju biti veći od onih propisanih Tarifom.

1. Strane su suglasne da je Financijska institucija dužna voditi postupke prisilne naplate aktiviranih instrumenata osiguranja i poduzimati sve potrebne radnje sve dok tražbina Financijske institucije po predmetnom Ugovoru o kreditu ne bude u potpunosti namirena ili na drugi način zatvorena.
2. Ako Financijska institucija prije nego je podnijela Zahtjev za plaćanje odnosno prije nego je izvršena isplata po jamstvu proda potraživanje iz Ugovora o kreditu za koje je izdano jamstvo HAMAG-BICRO-a Strane su suglasne da jamstvena obveza HAMAG-BICRO -a važi smo do trenutka dok postoji potraživanje Financijske institucije po Ugovoru o kreditu u kojem slučaju se Financijska institucija obvezuje HMAGA-BICRO-u vratiti izvornik jamstva u roku od 10 (deset) dana od dana prodaje potraživanja u kojem slučaju se Financijska institucija obvezuje HAMAG-BICRO-u vratiti izvornik jamstva u roku od 10 (deset) dana od dana prodaje potraživanja.

Financijska institucija nakon izvršene isplate po jamstvu može prodati samo svoje potraživanje iz Ugovora o kreditu (iznos kredita koji nije bio pokriven jamstvom HAMAG-BICRO-a), uz prethodnu obavijest HAMAG-BICRO-u, u kojem slučaju se primjenjuje postupanje opisano u stavku 3. članak 19. na način da je Financijska institucija obvezna u roku od 10 (deset) radnih dana od dana prodaje potraživanja predati odnosno prenijeti HAMAG-BICRO-u, sve o trošku HAMAG-BICRO-a, zadužnice, bjanko zadužnice i/ili mjenice koje je pribavila kao instrument osiguranja svog potraživanja te HAMAG-BICRO-u izdati odgovarajuću tabularnu i/ili hipotekarnu ispravu kojom će omogućiti HAMAG-BICRO-u prijenos založnih prava kojima je bilo osigurano potraživanje Financijske institucije, najmanje u visini isplaćenog jamstva i pripadajućih zakonskih zateznih kamata koje na iznos koji je plaćen temeljem jamstva teku od dana izvršenog plaćanja po jamstvu.

Ako Financijska institucija u roku od 10 (deset) radnih dana od dana prodaje potraživanja ne prenese instrumente osiguranja na HAMAG-BICRO kako je prethodno opisano, Financijska institucija je obvezna HAMAG-BICRO-u vratiti cijeli iznos isplaćenog jamstva sa zateznim kamatama po stopi određenoj zakonom koje bi tekle na taj iznos od dana isplate jamstva, i to u roku od 15 (petnaest) radnih dana od dana primitka pisanog poziva HAMAG-BICRO-a.

1. Financijska institucija je dužna najkasnije u roku od 10 (deset) radnih dana od saznanja obavijestiti HAMAG-BICRO o svim novonastalim okolnostima u kreditno-jamstvenom odnosu koje bi mogle ugroziti mogućnost naplate iz instrumenata osiguranja, uključujući, ali ne ograničavajući se na pokretanje predstečajnog ili stečajnog postupka nad Krajnjim primateljem i/ili sudužnikom i/ili jamcem i/ili založnim dužnikom.

**Učinak otvaranja stečaja i predstečaja**

**Članak 21.**

1. Ako jamstvo nije isplaćeno prije dana otvaranja stečajnog/predstečajnog postupka nad Krajnjim primateljem i/ili sudužnikom i/li jamcem i/ili založnim dužnikom, a Financijska institucija tijekom otvorenog stečajnog/predstečajnog postupka podnese Zahtjev za plaćanje, Financijska institucija dužna je prijaviti tražbinu odnosno potraživanje temeljem Ugovora o kreditu (uključujući i tražbinu koju će joj ustupiti/ joj je ustupio HAMAG-BICRO), a danom kada je jamstvo isplaćeno Financijska institucija je obvezna postupati sukladno sklopljenom Ugovoru o cesiji i pripadajućim odredbama ovog Sporazuma.

Ako Financijska institucija propusti rok za prijavu tražbine u predstečajni/stečajni postupak obvezna je HAMAG-BICRO-u vratiti cijeli iznos isplaćenog jamstva sa zateznim kamatama po stopi određenoj zakonom koje bi tekle na taj iznos od dana isplate jamstva, i to u roku od 15 (petnaest) radnih dana od dana primitka pisanog poziva HAMAG-BICRO-a.

1. Ako je jamstvo isplaćeno:
2. **nakon otvaranja predstečajnog ili stečajnog postupka** nad Krajnjim primateljem i/ili sudužnikom i/ili jamcem i/ili založnim dužnikom:

* Strane su, ako već nisu sklopile, dužne sklopiti Ugovor o cesiji i postupati sukladno sklopljenom Ugovoru o cesiji i pripadajućim odredbama ovog Sporazuma, a Financijska institucija će prijaviti ukupnu tražbinu temeljem Ugovora o kreditu (uključujući i tražbinu koju joj je ustupio HAMAG-BICRO), zastupati HAMAG-BICRO i samostalno donositi odluke u postupku vezano uz obje tražbine uključujući i odluke o otpisu cijele ili dijela zatezne kamate za obje tražbine, uz iznimku odluke o otpisu dijela ili cijele glavnice tražbine HAMAG-BICRO-a a za koju je potrebna prethodna pisana suglasnost HAMAG-BICRO-a.
* Iznimno, ako Financijska institucija odluči ne sudjelovati u predmetnom postupku (temeljem razlučnog ili izlučnog prava, ili slično), o tome će odmah obavijestiti HAMAG-BICRO i u predmetnom postupku u odnosu na tražbinu koju joj je ustupio HAMAG-BICRO postupati na isti način jednako kao i sa svojom tražbinom iz Ugovora o kreditu, dok će u postupku odvojenog namirenja Financijska institucija voditi postupak radi naplate ukupne tražbine (uključujući i tražbinu koju joj je ustupio HAMAG-BICRO), ako to dopuštaju i u mjeri u kojoj to dopuštaju važeći propisi i odluke nadležnih tijela;

1. **do dana otvaranja predstečajnog ili stečajnog postupka** nad Krajnjim primateljem i/ili sudužnikom i/li jamcem i/ili založnim dužnikom:

* Strane su, ako već nisu sklopile, dužne sklopiti Ugovor o cesiji i postupati sukladno sklopljenom Ugovoru o cesiji i pripadajućim odredbama ovog Sporazuma, a Financijska institucija će prijaviti ukupnu tražbinu temeljem Ugovora o kreditu (uključujući i tražbinu koju joj je ustupio HAMAG-BICRO), zastupati HAMAG-BICRO i samostalno donositi odluke u postupku vezano uz obje tražbine uključujući i odluke o otpisu cijele ili dijela zatezne kamate za obje tražbine, uz iznimku odluke o otpisu dijela ili cijele glavnice tražbine HAMAG-BICRO-a a za koju je potrebna prethodna pisana suglasnost HAMAG-BICRO-a.
* Iznimno, ako Financijska institucija odluči ne sudjelovati u predmetnom postupku (temeljem razlučnog ili izlučnog prava, ili slično), o tome će odmah obavijestiti HAMAG-BICRO i u predmetnom postupku u odnosu na tražbinu koju joj je ustupio HAMAG-BICRO postupati na isti način jednako kao i sa svojom tražbinom iz Ugovoru o kreditu, dok će u postupku odvojenog namirenja Financijska institucija voditi postupak radi naplate ukupne tražbine (uključujući i tražbinu koju joj je ustupio HAMAG-BICRO), ako to dopuštaju i u mjeri u kojoj to dopuštaju važeći propisi i odluke nadležnih tijela;

U prethodno opisanim slučajevima Strane su suglasne da se na sredstava naplaćena za tražbinu Financijske institucije po Ugovoru o kreditu te tražbinu HAMAG-BICRO-a po pripadajućem isplaćenom jamstvu primjenjuje *pari passu* model od dana isplate po jamstvu odnosno Strane su suglasne da se u slučaju da je u navedenim postupcima u cijelosti ili djelomično otpisano potraživanje Financijske institucije i/ili HAMAG-BICRO-a, na sredstva naplaćena za tražbinu Financijske institucije po Ugovoru o kreditu te tražbinu HAMAG-BICRO-a po pripadajućem isplaćenom jamstvu primjenjuje se *pari passu* model ovisno o visini preostalog potraživanja Financijske institucije i HAMAG-BICRO-a.

1. Strane su suglasne da će, ukoliko dođe do promjene važeće zakonske regulative koja se odnosi na predstečajni i stečajni postupak odnosno pripadajuće sudske prakse, na način i u dijelu koji je relevantan za način naplate tražbine HAMAG-BICRO koji je ugovoren ovim Sporazumom, u najkraćem mogućem roku izmijeniti stavak 2. ovog članka Sporazuma kako bi se prava i obveze Strana regulirala u skladu s predmetnim izmjenama.

Financijska institucija ne odgovara za moguću štetu koja bi HAMAG-BICRO-u mogla nastati u slučaju da sud ili bilo koje drugo tijelo pred kojim se vode postupci iz ovog stavka ne prihvati Ugovor o cesiji kao valjanu pravnu osnovu temeljem koje bi Financijska institucija bila ovlaštena poduzimati radnje obuhvaćene ovim stavkom.

1. Ako Financijska institucija, s namjerom ili krajnjom nepažnjom, postupi suprotno člancima 13., 14., 15., 16. i 17. ovog Sporazuma, isto će se smatrati razlogom za raskid/otkaz Sporazuma te će Financijska institucija odgovarati za možebitnu nastalu štetu po općim pravilima.

Namjenska isplata sredstava Kredita od strane Financijske institucije

Članak 20.

1. Financijska institucija se obvezuje da će sredstva Kredita isplatiti za namjene koje su specificirane u zahtjevu za kredit i u Ugovoru o kreditu koji će Financijska institucija sklopiti s Krajnjim primateljem.
2. Financijska institucija se prilikom isplate sredstava Kredita obvezuje pratiti namjensko korištenje Kredita sukladno uvjetima pojedinih kreditnih programa Financijske institucije te sukladno uobičajenim pravilima bankarskog poslovanja i internim procedurama Financijske institucije.
3. Financijska institucija je dužna isplatiti sredstva kredita namjenski na transakcijske račune Krajnjeg primatelja, dobavljača ili izvođača radova, temeljem ponuda, predračuna, računa i slično, a sve sukladno investicijskom projektu ili poslovnom planu ukoliko je isto definirano.

Kontrola namjenske isplate/ korištenja sredstava Kredita od strane HAMAG-BICRO-a

Članak 21.

1. U slučaju sumnje na nepravilnost HAMAG-BICRO može provoditi kontrolu Namjenske isplate sredstava Kredita koju isplatu je izvršila Financijska institucija.
2. U svrhu provođenja kontrole Namjenske isplate sredstava Kredita HAMAG-BICRO ima pravo zatražiti od Financijske institucije svu potrebnu dokumentaciju (npr. dokaz o izvršenoj isplati s partije kredita kao npr. promet po partiji kredita, izvod prometa po računu, nalog o izvršenoj isplati ili bilo koji drugi dokument) koju je Financijska institucija dužna dostaviti u roku od 10 (deset) radnih dana od primitka zahtjeva HAMAG-BICRO-a.
3. HAMAG-BICRO ima pravo u bilo kojem trenutku izaći na teren i od Financijske institucije zatražiti svu potrebnu dokumentaciju radi provjere Namjenske isplate sredstava Kredita.
4. HAMAG-BICRO može u slučaju sumnje na nepravilnost, prijevaru, korupciju, dvostruko financiranje i u svim ostalim slučajevima gdje postoji sumnja na nenamjensko korištenje sredstava Kredita od strane Krajnjeg primatelja provoditi kontrolu Namjenskog korištenja sredstava Kredita od strane Krajnjeg primatelja.
5. U svrhu provođenja kontrole Namjenskog korištenja sredstava Kredita HAMAG-BICRO ima pravo zatražiti od Financijske institucije svu potrebnu dokumentaciju koju je ista dužna dostaviti u roku od 10 (deset) radnih dana od primitka zahtjeva HAMAG-BICRO-a.

Posljedice nenamjenske isplate i/ili nenamjenskog korištenja sredstava kredita

Članak 22.

1. U slučaju da se namjenskom kontrolom utvrdi nenamjenska isplata cijelog iznosa Kredita od strane Financijske institucije isti će se isključiti iz Portfelja slanjem Obavijesti o isključivanju.
2. U slučaju da se namjenskom kontrolom utvrdi nenamjensko korištenje dijela iznosa Kredita od strane Krajnjeg primatelja, to ne utječe na obvezu HAMAG-BICRO-a na plaćanje po Zahtjevu za plaćanje Financijskoj instituciji.

Pod uvjetom da je Financijska institucija namjenski isplatila sredstva Kredita, a Krajnji primatelj iskoristio ista nenamjenski i/ili je Financijskoj instituciji dostavio neistinitu dokumentaciju bilo o namjeni korištenja sredstava, bilo o stvarno iskorištenim sredstvima, Krajnji primatelj odgovara za štetu HAMAG-BICRO-u.

1. U slučaju da se pravomoćnom sudskom odlukom utvrdi da je Financijska institucija, s namjerom ili iz krajnje nepažnje, isplatila sredstva Kredita Krajnjem primatelju nenamjenski (suprotno odredbama ovog Sporazuma, Programu odnosno uvjetima EFRR Portfeljna jamstva i Ugovoru o Kreditu odnosno dokumentu koji Financijska institucija dostavlja HAMAG-BICRO-u uz Zahtjev za jamstvo i kojim je određena namjena kredita), a na osnovu istinite dokumentacije, Financijska institucija je dužna HAMAG-BICRO-u odmah vratiti iznos isplaćen po Zahtjevu za plaćanje.
2. U slučaju da je Financijska institucija proglašena krivom pravomoćnom presudom nadležnog sudbenog tijela za prijevaru u odnosu na Portfeljno jamstvo za pojedini Kredit, Financijska institucija mora obavijestiti HAMAG-BICRO o takvoj presudi u roku od 10 (deset) radnih dana od kada je Financijska institucija isto saznala, i dužna je odmah vratiti bilo koji iznos koji joj je plaćen prema Zahtjevu za plaćanje zajedno s pripadajućom zakonskom zateznom kamatom koja će se obračunati od dana plaćanja do dana povrata sredstava HAMAG-BICRO-u.
3. Ako se Financijska institucija ne složi s rezultatom namjenske kontrole HAMAG-BICRO-a, konačnu odluku će donijeti stvarno nadležni sud.

Neispunjenje ugovornih obveza

Članak 23.

1. HAMAG-BICRO će vršiti kontrolu iskorištenosti Ugovorenog volumena portfelja od strane Financijske institucije prilikom dostave Izvješća.
2. Financijska institucija se obvezuje da će u razdoblju:
3. od četiri kalendarskih tromjesečja ispuniti minimalno 20% Ugovorenog volumena portfelja,
4. od osam kalendarskih tromjesečja ispuniti minimalno 45% Ugovorenog volumena portfelja,
5. od dvanaest kalendarskih tromjesečja ispuniti minimalno 75% Ugovorenog volumena portfelja.
6. Strane suglasno utvrđuju da u slučaju neispunjenja obveze iz stavka 2. ovog članka HAMAG-BICRO ima pravo jednostrano otkazati ovaj Sporazum u roku od 30 (trideset) dana od završetka svakog dijela Razdoblja obveze. Samo u iznimnim i opravdanim slučajevima HAMAG-BICRO može, na zahtjev Financijske institucije sklopiti Dodatak Sporazumu uz obavezno smanjenje dodijeljene alokacije.

Pravo povrata isplaćenih sredstava

Članak 24.

1. Financijska institucija će u roku od 10 (deset) radnih dana od kada je HAMAG-BICRO obavijestio Financijsku instituciju o iznosima koje mu duguje ili od kada su ti iznosi postali poznati Financijskoj instituciji, platiti HAMAG-BICRO-u:
2. bilo koji iznos plaćen temeljem Zahtjeva za plaćanje koji premašuje iznos jamstva;
3. bilo koji iznos plaćen temeljem Zahtjeva za plaćanje u odnosu na Kredit koji bude isključen iz Portfelja u skladu s člankom 10. ovoga Sporazuma,
4. bilo koji iznos plaćen temeljem Zahtjeva za plaćanje iz članka 22. stavak 3. i 4. ovog Sporazuma;
5. bilo koji iznos iz članka 32. stavak 4. ovog Sporazuma;
6. Sva plaćanja koja će HAMAG-BICRO vršiti prema ovom Sporazumu izračunavaju se i izvršavaju bez kompenzacije ili protutražbine i moraju biti učinjena u službenoj valuti Republike Hrvatske.

**Obveza Financijske institucije na izvještavanje**

**Članak 25.**

1. Financijska institucija se obvezuje putem aplikacije u obliku Excel tablice dostavljati HAMAG-BICRO-u tromjesečna izvješća (Izvješće) o stanju obveza po pojedinom kreditu odnosno o stanju glavnice kredita i urednosti otplate kredita na dan 28. veljače, 31. svibnja, 31. kolovoza i 30. studenog svake godine i to najkasnije 5. (petog) dana u mjesecu po isteku Kalendarskog tromjesečja uz dostavu Obavijesti o uključivanju za sve Kredite u kojima je Krajnji primatelj sklopio Ugovor o kreditu u tom tromjesečju.
2. Obrazac kvartalnog izvješća (Excel tablica) je Prilog 4 ovog Sporazuma.
3. Financijska institucija se obvezuje HAMAG-BICRO-u, na upit, dostavljati *ad hoc* Izvješća u najkraćem roku, a najkasnije u roku 15 (petnaest) radnih dana.

Obveza Financijske institucije na savjesno postupanje

Članak 26.

1. Financijska institucija se obvezuje da će se pri odobrenju, upravljanju i isplati Kredita za koje HAMAG-BICRO jamči, držati svojih uobičajenih pravila poslovanja te postupati savjesno i u skladu s pravilima struke.
2. Financijska institucija će izvještavati HAMAG-BICRO o novonastalim okolnostima u zajedničkom kreditno-jamstvenom odnosu u roku od 10 (deset) radnih dana od dana saznanja o istima.
3. Financijska institucija se osobito obvezuje postupati na način koji osigurava izbjegavanje eventualnog sukoba interesa u skladu s relevantnim propisima i dobrim poslovnim običajima.
4. Financijska institucija će izvještavati HAMAG-BICRO o događajima koji bi mogli utjecati na urednost otplate kredita, odmah po saznanju istih.

Povjerljivi podaci i poslovna tajna

Članak 27.

1. Strane ovog Sporazuma suglasne su da se podaci evidentirani i prikupljeni tijekom poslovne suradnje koja se zasniva na ovom Sporazumu smatraju poslovnom tajnom te da se isti ne smiju priopćavati i/ili dostavljati trećim osobama, izuzev nadležnim državnim tijelima, ovlaštenim tijelima i Krajnjem primatelju čije je pravo na pristup takvim podacima zasnovano na zakonu.
2. Strane su suglasne i obvezuju se da prikupljeni podaci moraju biti dostupni nadležnim državnim tijelima i Krajnjem primatelju čije je pravo na pristup takovim podacima zasnovano na zakonu, te u najvećem dopuštenom zakonskom opsegu tijelima EU koja imaju pravo provedbe nadzora, kontrole i revizije ispravnog korištenja sredstava Europske zajednice (Europskom revizorskom sudu, Europskoj Komisiji i posrednicima Europske Komisije, uključujući Europski ured za borbu protiv prijevara (OLAF), Europskog javnog tužitelja (EPPO).
3. Financijska institucija će prilikom obrade zahtjeva za kredit ishoditi pisanu suglasnost/privolu Krajnjeg primatelja za obradu podataka u predmetnom kreditno-jamstvenom odnosu sukladno važećoj regulativi odnosno podataka koji su potrebni za ispunjenje obveza preuzetih ovim Sporazumom.
4. Strane ovog Sporazuma suglasno utvrđuju da se za potrebe ispunjenja obveza iz ovog Sporazuma u pogledu obrade osobnih podataka Krajnjih primatelja smatraju odvojenim voditeljima obrade te se obvezuju provoditi obradu osobnih podataka u skladu sa propisima koji reguliraju zaštitu osobnih podataka (Uredba (EU) 2016/679 Europskog parlamenta i vijeća o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka).
5. Strane su suglasne da se razmjena podataka unutar grupe kojoj pripada Financijska institucija ne smatra odavanjem poslovne tajne.

Revizijski trag i evaluacija Upravljačkog tijela

Članak 28.

1. Strane suglasno utvrđuju da je kontakt u HAMAG-BICRO-u za potrebe revizije *Služba za kontrolu kvalitete i strateško upravljanje.*
2. Financijska institucija obvezna je čuvati sve podatke i dokumentaciju vezano uz Kredite uključene u Portfelj u skladu sa zahtjevima o reviziji i revizorskom tragu uz odgovarajuću primjenu članka 7. Sporazuma o financiranju i propisa iz članka 4. ovog Sporazuma, a radi omogućavanja provjere i usklađenosti s nacionalnom zakonskom regulativom i regulativom EU, te sa svim uvjetima financiranja, kao i osigurati da se na isto u odgovarajućoj mjeri obveže i svaki Krajnji primatelj te da o tome pravovremeno dostavi dokaz HAMAG-BICRO-u.
3. Financijska institucija je suglasna da će za potrebe provedbe revizije i/ili kako bi UT moglo izvršiti evaluaciju u skladu s člancima 44. i 45. Uredbe (EU) br. 2021/1060 na zahtjev HAMAG-BICRO-a i/ili UT-a, svakodobno omogućiti pristup svojim internim revizorskim izvješćima kada su ona relevantna za revizorsku misiju / evaluaciju financijskog instrumenta odnosno bez odgode pripremiti tražene i ostale relevantne informacije o statusu provedbe financijskog instrumenta.
4. Financijska institucija je suglasna da se u gornju svrhu zatraženi/utvrđeni podaci mogu proslijediti nadležnim tijelima, osobito svim ovlaštenim revizorima iz MINGOR-a (Ministarstvo gospodarstva i održivog razvoja), MRRFEU-a (Ministarstvo regionalnog razvoja i fondova EU), revizorskim tijelima RH, revizorima EK, Europskom revizorskom sudu, OLAF-u, EPPO-u, HAMAG-BICRO-u i ostalim tijelima koja imaju ovlasti revidiranja provedbe financijskog instrumenta, te je suglasna istima po potrebi dopustiti pristup svojim poslovnim prostorijama, knjigama i evidencijama tijekom uobičajenog radnog vremena (ograničen pristup pojedinim podacima ne sprječava ovlaštena tijela u provođenju revizije).
5. Utvrđuje se da je HAMAG-BICRO obvezan obavijestiti UT o svakoj revizorskoj misiji koju planira vanjski revizor, kao i o svakom vanjskom revizorskom izvješću koje je izravno zaprimio te je dužan provesti sve revizorske preporuke u skladu s rokovima zadanim u revizorskim izvješćima. Financijska institucija se obvezuje surađivati sa HAMAG-BICRO-om te pružiti svu pomoć i provesti sve radnje koje bi HAMAG-BICRO zatražio od istog u svrhu ispunjenja obveza iz ovog stavka.

Vidljivost i transparentnost

Članak 29.

1. Financijska institucija se obvezuje osigurati informiranje potencijalnih Krajnjih primatelja o mogućnosti financiranja koje se pružaju putem ovog Sporazuma, te osigurati informiranje istih prema uputama HAMAG-BICRO-a.

Strane su suglasne da su obvezne pridržavati se svih odredbi vezano uz pravila vidljivosti i transparentnosti propisane Uredbom (EU) br. 2021/1060.

1. Financijska institucija se obvezuje prilikom sklapanja svakog pojedinog Ugovora o kreditu obavijestiti Krajnjeg primatelja da je Ugovor o kreditu uključen u Portfelj pokriven EFRR Portfeljnim jamstvom te navesti u Ugovoru o kreditu da je osigurano financiranje u sklopu programa sufinanciranja iz EFRR fonda na način da sadrži tekst: „*Sufinancira Europska unija*“ uz amblem EU-a“.
2. Sve publikacije Financijske institucije koje se odnose na ovaj Sporazum, u bilo kojem obliku i na bilo kojem mediju, moraju imati sljedeće ili slično odricanje od odgovornosti na hrvatskom jeziku: "*Ovaj dokument pripremljen je uz potporu Europske unije. Stavovi u dokumentu ne izražavaju službeno mišljenje Europske unije*“.
3. Financijska institucija obvezuje se navesti u Ugovoru o kreditu odnosno osigurati ugovorno obvezivanje da je Krajnji primatelj obvezan sljedeće:
4. navođenje izjave napisane u punom obliku „*Sufinancira Europska unija*“ pored pripadajućeg amblema, u skladu s tehničkim karakteristikama utvrđenim u Prilogu IX Uredbe (EU) 2021/1060, na mrežnim stranicama Krajnjih primatelja, ukoliko Krajnji primatelji imaju odgovarajuću aktivnu mrežnu stranicu i odgovarajuće tehničke funkcionalnosti, prema poveznici:

<https://ec.europa.eu/regional_policy/information-sources/logo-download-center_en>;

1. izlaganje trajnih ploča ili reklamnih panoa o svom trošku na mjestima koja su jasno vidljiva javnosti uz prikazivanje pripadajućeg amblema, u skladu s tehničkim karakteristikama utvrđenim u Prilogu IX Uredbe (EU) 2021/1060, čim započne fizička provedba ulaganja koja uključuju fizička ulaganja ili ugradnju kupljene opreme i čiji ukupni trošak prelazi 500.000 EUR prema poveznici

<https://ec.europa.eu/regional_policy/policy/communication/online-generator_en>;

1. izlaganje najmanje jednog tiskanog plakata veličine najmanje A3 ili ekvivalentnog elektroničkog zaslona s informacijama o operaciji, uz isticanje potpore iz fondova, na mjestu koje je javnosti jasno vidljivo čim započne fizička provedba ulaganja koja uključuju fizička ulaganja ili ugradnju kupljene opreme prema poveznici: https://ec.europa.eu/regional\_policy/policy/communication/online-generator\_en.
2. Financijska institucija se obvezuje odazvati pozivu UT-a i/ili HAMAG-BICRO-a za sudjelovanje na organiziranim događajima informiranja i vidljivosti ako je primila poziv najkasnije 3 (tri) radna dana prije dana njihovog održavanja
3. Strane su suglasne da sa ciljem promocije Programa, HAMAG-BICRO može koristiti ili objavljivati podatke koji se odnose na Financijsku instituciju u svezi provedbe Programa, uz prethodno pribavljenu suglasnost iste za korištenje i objavu podataka, u priopćenjima za tisak, na mrežnom mjestu *www.hamagbicro.hr* ili bilo kojem drugom mrežnom mjestu HAMAG-BICRO-a i/ili UT-a ili Europske komisije. Financijska institucija se ovime obvezuje da će bez odgode dati suglasnost za objavu te dostaviti HAMAG-BICRO-u odgovarajuće podatke, a u slučaju odbijanja davanja suglasnosti Financijska institucija je obvezna navesti zakonski ili drugi razlog tog odbijanja.
4. Strane su dužne međusobno se konzultirati o izvješćima o napretku i stanju, publikacijama, priopćenjima za tisak i promjenama koje se odnose na ovaj Sporazum prije nego što su izdani ili objavljen te će priopćavati takve dokumente jedna drugoj kada su izdani.

Obavijesti i komunikacije

Članak 30.

1. Sve obavijesti i sva komunikacija povezana s ovim Sporazumom koje jedna Strana upućuje drugoj Strani šalju se e-mailom na hrvatskom jeziku uz upotrebu sljedećih podataka:

|  |  |  |
| --- | --- | --- |
|  | **Financijska institucija** | **HAMAG-BICRO** |
| Adresa: |  | Ksaver 208, Zagreb |
| e-mail: |  | [portfeljnajamstva@hamagbicro.hr](mailto:portfeljnajamstva@hamagbicro.hr)  [porfi@hamagbicro.hr](mailto:porfi@hamagbicro.hr) |

1. Smatrat će se da je dopis zaprimljen kada ga Strana primatelj zaprimi na adresi iz prethodnog stavka.

Elektroničkim putem dostavljen dopis smatra se poslanim Strani primatelju u trenutku kad je zabilježen na poslužitelju Strane pošiljatelja za slanje takvih poruka. Strana primatelj će bez odgode, odnosno u najkraćem mogućem roku, elektroničkim putem pošiljatelju potvrditi primitak dopisa. Ako Strana primatelj u roku od 2 (dva) radna dana elektroničkim putem pošiljatelju ne potvrdi primitak dopisa, Strana pošiljatelj ponavlja slanje elektroničke poruke i/ili pokušava kontaktirati Stranu primatelja drugim putem, sve dok Strana primatelj ne potvrdi primitak dopisa elektroničkim putem.

Ako se kod Strane primatelja iz tehničkih razloga ne može pročitati dopis u elektroničkom obliku, o tome će se obavijestiti Stranu pošiljatelja. Strana pošiljatelj je tada dužan ponovo poslati dopis u ispravnom elektroničkom obliku ili ga dostaviti na drugi način u roku 1 (jednog) radnog dana. Ako to Strana pošiljatelj ne učini u navedenom roku, smatrat će se da dopis nije dostavljen.

1. Svaka promjena podataka za komunikaciju i obavijesti vrijedi tek nakon što se o njoj u pisanom obliku na papiru ili u elektroničkom obliku obavijesti druga Strana.

E-kohezija

Članak 31.

HAMAG-BICRO se obvezuje, u najvećoj mogućoj mjeri koliko to redovno poslovanje dopušta, osigurati sredstva elektroničke razmjene dokumentacije, što znači bilo koji elektronički medij, uključujući skenirane dokumente i velike dokumente, kao i strukturirane podatke kako bi se smanjio administrativni teret za Krajnje primatelje primjenom načela “jednog unosa” i uklanjanja obveze čuvanja dokumentacije u papirnom obliku za Krajnje primatelje koji su se odlučili za elektronsku razmjenu podataka.

Nepravilnosti

Članak 32.

1. Strane suglasno utvrđuju da je HAMAG-BICRO obvezan bez odgode obavijestiti UT i druga nadležna tijela o bilo kakvoj Nepravilnosti koja se dogodila ili za koju postoji sumnja na nepravilnostima u provedbi financijskog instrumenta te je odgovoran za povrat doprinosa zahvaćenog nepravilnosti.
2. Strane su suglasne da radi ispunjenja obveze iz prethodnog stavka HAMAG-BICRO ima pravo i obvezu zatražiti sve potrebne podatke i dokumentaciju, napraviti uvide te poduzeti sve odgovarajuće radnje i aktivnosti u odnosu na Krajnjeg primatelja i Financijsku instituciju radi utvrđenja ne/postojanja Nepravilnosti te iste proslijediti nadležnim tijelima.

Strane su suglasne da radi ispunjenja ove obveze, zatraženi podaci klasificirani kao bankovna ili poslovna tajna moraju biti dostavljeni odnosno otkriveni u najvećem zakonski dopuštenom opsegu kako bi se proveo postupak utvrđivanja Nepravilnosti te kako bi isti, po potrebi, bili proslijeđeni nadležnim tijelima sukladno ovom Sporazumu.

1. HAMAG-BICRO se obvezuje odluku o ne/postojanju Nepravilnosti donijeti u pisanom obliku po pravilima primjenjivih propisa, te o istome obavijestiti Financijsku instituciju na način i u opsegu koji joj to dopuštaju relevantni propisi. U slučaju utvrđenja postojanja Nepravilnosti Financijska institucija izražava suglasnost HAMAG-BICRO-u za poduzimanje svih odgovarajućih radnji, uključujući i podnošenje zahtjeva za povratom sredstava isplaćenih po Zahtjevu za plaćanje sukladno ovom Sporazumu.
2. U slučaju kada je Financijska institucija odgovorna za nastalu štetu, nastalu zbog krajnje nepažnje ili s namjerom, Financijska institucija dužna je vratiti iznos koji je HAMAG-BICRO platio Financijskoj instituciji temeljem Zahtjeva za plaćanje odnosno Financijska institucija u svakom pojedinom slučaju odgovara HAMAG-BICRO za nastalu štetu samo do visine iznosa kojeg je HAMAG-BICRO isplatio Financijskoj instituciji temeljem izdanog jamstva uvećanog za zakonske zatezne kamate.
3. U slučaju utvrđenja postojanja Nepravilnosti koja šteti ili bi mogla naštetiti financijskom proračunu EU, HAMAG-BICRO je ovlašten odrediti financijsku korekciju Krajnjem primatelju za odobreni BEP (čl. 103., st. 6. Uredbe 2021/1060) te poduzeti sve druge potrebne radnje prema osobama uključenim u aktivnosti temeljem kojih je utvrđena Nepravilnost.

Međutim, ako radnjom ili propustom Krajnjeg primatelja, koja se u propisanom postupku označi kao Nepravilnost, nastane šteta u većem opsegu od onog u kojem bi se ista mogla naknaditi određivanjem financijske korekcije, Krajnji primatelj će odgovarati za štetu po općim propisima.

**Odgovornost za naknadu štete**

**Članak 33.**

1. Ako HAMAG-BICRO utvrdi nenamjensko korištenje sredstava kredita od strane Krajnjeg primatelja, isplaćenih po Ugovoru o kreditu Krajnji primatelj odgovara HAMAG-BICRO-u za štetu uzrokovanu nenamjenskim korištenjem sredstava isplaćenih po Ugovoru o kreditu (pod uvjetom da je Financijska institucija namjenski isplatila sredstva, a Krajnji primatelj iskoristio ista nenamjenski, protivno Ugovoru o kreditu i/ili ukoliko je dostavio Financijskoj instituciji neistinitu dokumentaciju bilo o namjeni korištenja sredstava, bilo o stvarno iskorištenim sredstvima) i to do iznosa za koji HAMAG-BICRO utvrdi da su nenamjenski korištena, a koja šteta maksimalno može doseći iznos koji je po izdanom jamstvu isplatio HAMAG-BICRO Financijskoj instituciji.

Tako utvrđenu štetu, Krajnji primatelj je dužan isplatiti HAMAG-BICRO-u u roku od 15 (petnaest) dana od dana dostave pisanog zahtjeva za naknadu štete.

1. Odgovornost Financijske institucije za štetu prouzročenu HAMAG-BICRO-u zbog kršenja odredbi ovog Sporazuma određuje se prema odredbama Zakona o obveznim odnosima.

U slučaju da se pravomoćnom sudskom odlukom utvrdi da je Financijska institucija, s namjerom ili iz krajnje nepažnje, isplatila sredstva kredita Krajnjem primatelju nenamjenski (suprotno odredbama ovog Sporazuma, Programa i dokumentu koji Financijska institucija dostavlja HAMAG-BICRO-u uz Zahtjev za jamstvo i kojim je određena namjena kredita), a na osnovu istinite dokumentacije, Financijska institucija odgovara HAMAG-BICRO-u solidarno s Krajnjim primateljem za štetu, i to do iznosa kredita za koji se utvrdi da su nenamjenski isplaćena, a koja šteta maksimalno može doseći iznos koji je po izdanom jamstvu HAMAG-BICRO isplatio Financijskoj instituciji.

Tako utvrđenu naknadu štete Financijska institucija se obvezuje isplatiti HAMAG-BICRO-u u roku od 15 (petnaest) dana od dana zaprimanja poziva za plaćanje štete od strane HAMAG-BICRO-a nastalu utvrđenom nenamjenskom isplatom.

Premija rizika, troškovi i izdaci

Članak 34.

1. HAMAG-BICRO naplaćuje jednokratno premiju rizika za EFRR Portfeljno jamstvo od Krajnjih primatelja i to naknadu u visini od 0,5% za investicijske kredite i 1,0% za kredite za obrtna sredstva od iznosa odobrenog jamstva.
2. Financijska institucija dužna je navedenu premiju rizika naplatiti od Krajnjeg primatelja iz sredstava odobrenog kredita. HAMAG-BICRO će kvartalno izdati Financijskoj instituciji fakturu na temelju izdanih jamstva i naplaćene premije rizika u tom kvartalu, sukladno dostavljenom kvartalnom izvješću od strane Financijske institucije.

Primjena Sporazuma

Članak 35.

Strane su suglasne da se ovaj Sporazum primjenjuje isključivo na „EFRR Portfeljna jamstva“ po Programu od trenutka stupanja na snagu ovog Sporazuma.

Otkaz Sporazuma

Članak 36.

1. Svaka Strana može otkazati ovaj Sporazum na način da drugoj Strani uputi pisani otkaz s tim da je otkazni rok 30 (trideset) dana.
2. Otkazni rok počinje teći prvi dan od dana kada je druga Strana Sporazuma primila preporučeno pismo s povratnicom o otkazu Sporazuma.
3. U slučaju otkaza Sporazuma, Krediti koji su uključeni u Portfelj u skladu s odredbama ovog Sporazuma do isteka otkaznog roka ostaju u Portfelju po ugovorenim uvjetima. Unutar otkaznog roka dovršiti će se obrada zaprimljenih Zahtjeva za jamstvo koje su kroz aplikaciju HAMAG-BICRO-a zaprimljene do dana prije dana na koji počinje teći otkazni rok na koje će se također primjenjivati ovaj Sporazum.
4. Za vrijeme otkaznog roka HAMAG-BICRO neće zaprimati nove Zahtjeve za jamstva putem aplikacije.

Rješavanje sporova

Članak 37.

1. Strane ovog Sporazuma moguće sporove pokušati će riješiti dogovorom, uvažavajući poslovnu politiku druge Strane, a ukoliko u tome ne uspiju ugovaraju nadležnost stvarno nadležnog suda u Zagrebu.
2. Za ovaj Sporazum mjerodavno je hrvatsko pravo i tumači se u skladu s propisima Republike Hrvatske.

Završne odredbe

Članak 38.

1. Strane ovog Sporazuma suglasno utvrđuju da su razumjele u cijelosti sadržaj ovog Sporazuma.
2. Ukoliko se za neku od odredaba ovog Sporazuma naknadno utvrdi da je ništetna ta činjenica neće imati utjecaja na valjanost njegovih ostalih odredaba, odnosno na valjanost Sporazuma kao cjeline, a Strane ovog Sporazuma obvezuju se ništetnu odredbu zamijeniti valjanom koja će omogućiti ostvarenje svrhe radi koje je ovaj Sporazum zaključen.
3. Strane ovog Sporazuma suglasno utvrđuju da ovaj Sporazum stupa na snagu i primjenjuje se danom potpisa ovlaštenih predstavnika obiju Strana.
4. Ovaj Sporazum je sastavljen u 2 (dva) istovjetna i jednako valjana primjerka od kojih HAMAG-BICRO i Financijska institucija zadržavaju svaki po jedan primjerak.

**Za HAMAG-BICRO Za Financijsku instituciju**

Članica Uprave Član Uprave

**Marijana Baršić Barun**

\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Predsjednik Uprave Predsjednik Uprave

**Vjeran Vrbanec**

\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

**Popis priloga:**

Prilog 1 – Sporazum o financiranju i Dodatak I. Sporazuma o financiranju

Prilog 2 – Program Vlade RH

Prilog 3 – Provedbeni Program (Uvjeti financijskog instrumenta)

Prilog 4 – Obavijest o uključivanju

Prilog 5 – Obavijest o potpori male vrijednosti

Prilog 6 – Obavijest o isključivanju

Prilog 7 – Zahtjev za plaćanje

Prilog 8 – Obvezni sadržaj Ugovora o kreditu

Prilog 9 – Ugovor o cesiji

Prilog 10 – Izvješće (Excel tablica)

Prilog 11 – Obrazac za administrativnu kontrolu

1. Dostupno na: <https://strukturnifondovi.hr/wp-content/uploads/2022/11/PKK-2021-2027.pdf> [↑](#footnote-ref-2)